40/2009 FORU AGINDUA, otsailaren 2koa, Landa Garapeneko eta Ingurumeneko kontseilariak emana, 2009. urtean Nafarroan indarra izanen duen arrantzarako berariazko arautegia finkatzen duena.\nNafarroako Ehizari eta Arrantzari buruzko abenduaren 22ko 17/2005 Foru Legean xedatutakoari jarraikiz, Nafarroako Gobernuari dagokio Nafarroako Foru Komunitateko ehiza eta arrantza baliabideen aprobetxamendua iraunkortasun irizpideen arabera babestu, kontserbatu, sustatu eta antolatzea.\nHorri dagokionez, 70. artikuluak xedatzen duenez, arrantza aprobetxamendua antolatzeko, Landa Garapeneko eta Ingurumeneko kontseilariak urtero onetsiko ditu aprobetxamendu-gai izan daitezkeen espezieak harrapatzeko debekuei buruzko xedapen orokorrak.\nBeraz, espezien kontserbazioa eta baliabideen aprobetxamenduaren iraunkortasunaren irizpidea dira 2009ko arrantza denboraldirako Nafarroako arrantza baliabideen aprobetxamenduaren plana prestatzeko oinarriak.\nGaiari heltzerakoan oso kontuan hartzekoa da amuarrainaren egoera, populazioak nabarmen urritu direlako, behin eta berriz egin diren kontrol zorrotzetan egiaztatu ahal izan denez; egoera horrek salbuespeneko neurriak eskatzen ditu, hala nola Salmonidoen Goiko Eremuan amuarrainen arrantza debekatzea kanpaina honetan. Horren helburua da, bistan denez, populazioak gehitzea, arrantzarako haren aprobetxamendua ahalik eta azkarren berriz egiteko, betiere espezieak berez ugaltzeko gaitasunari eusten diola bermatzen bada.\nHorixe da kanpaina honetako berritasun nagusia, gainerako gaietan azken urteetan arrantzaren aprobetxamendua zuzendu duen araudiaren berdin-berdina baita.\nHorrela, arrantzarako debeku iraunkorra duten ibai-tarteak lehengoak dira, hau da, iturburuak batez ere, ugalketarako eta hazkuntzarako toki onenak baitira, eta bertan aleak ez direnez gehiegi handitzen arrantza ez da hain erakargarria. Era berean, zenbait tokitan aldi baterako debekua dago, unean uneko egoerak hala eskatuta.\nAzkenik, beste denboraldi batzuetan bezala, arrantzari guztientzako argibide gisa ematen dira, eranskinetan, salmonidoen goiko eremuan eta eremu mistoan edo ziprinidoen eremuan sartuta dauden ibai-tarteetako aldeak, bai eta barrutiak dituzten ibai-tarteak ere.\nHori horrela, Arrantzako Batzorde Aholku-emailearen eta Nafarroako Ingurumen Kontseiluaren txostenak ikusirik,\nHonako foru agindu honen helburua da 2009. urtean Nafarroan indarra izanen duen arrantzarako berariazko araudia ezartzea.\n2. artikulua. Baimendutako espezieak.\nNafarroan, 2009ko denboraldian, honako espezie hauen arrantza egonen da baimenduta:\nAingira (Anguilla anguilla).\nIzokina (Salmo salar).\nAmuarrain arrunta (Salmo trutta).\nBarboa (Barbus graellsii eta Barbus haasi).\nKarpa (Cyprinus carpio).\nLoina (Chondrostoma miegii).\nTenka (Tinca tinca).\nHondoetako korrokoia (Chelon labrosus).\nKodaka (Alosa alosa).\nPlatuxa latza (Platichthys flesus).\nEzkalua (Phoxinus phoxinus).\nZarboa (Gobio gobio).\nAmuarrain ortzadarra (Oncorhynchus mykiss).\nPerka amerikarra edo black-bass (Micropterus salmoides).\nUrre-arraina (Carassius auratus).\nLutxoa (Esox lucius).\nKatu arraina (Ameiurus melas).\nSilurua (Silurus glanis).\nAlburnoa (Alburnus alburnus).\nPaduretako karramarroa (Procambarus clarkii).\nKarramarro seinaleduna (Pacifastacus leniusculus).\nIbaiak eta ibaibideak\n3. artikulua. Uren sailkapena arrantzari dagokionez.\nAraudi honi dagokionez, Nafarroako amuarrain ur eta ibaiak honela banatzen dira: Salmonidoen Goiko Eremua eta Salmonidoen Eremu Mistoa. Salmonidoen Goiko Eremuan, ibaibideak honela banatzen dira: ibaibide nagusiak eta bigarren mailako ibaibideak. Eremu bakoitzari dagozkion ibaibideen zerrenda foru agindu honen I. eranskinean ezartzen da.\nZiprinidoen eremua Nafarroako gainerako ibaibideek osatzen dute.\n4. artikulua. Baltsa eta urtegietako urak.\nArrantza, ur hauetan, tokian tokiko arrantza-eremuko arau berberei lotuta egonen da, salmonidoen urak izan edo ziprinidoen urak izan, salbu eta Esako urtegian, ziprinidoen eremukotzat jotzen baita. kp off\n5. artikulua. Arrantzaren kudeaketari begira eskubide bereziak dituzten urak.\n-Nafarroako Errege Bardeako parke naturalean, arrantza egiteko, bertako arrantza kudeatzeko plan teknikoari jarraituko zaio.\n-Lor aintziran eta Beraiz idoian, arrantza egiteko, bertako arrantza kudeatzeko plan teknikoari jarraituko zaio.\n6. artikulua. Espezieak sartzea.\nDebekatuta dago Nafarroako ibaietan edozein espezie sartzea Landa Garapeneko eta Ingurumeneko Departamentuak espresuki baimena eman gabe.\n7. artikulua. Debeku tarteak.\nHauek dira arrantzarako debekua duten tarteak:\na) Ugalketarako. 157/1995 Foru Dekretuak onetsi zuen Nafarroako Salmonidoen Arrantza Antolatzeko Plan Zuzentzailean ezarritako debeku tarteak.\nb) Aldi baterako debeku tarteak: unean uneko egoera dela-eta babesa behar duten ur masak dira.\na eta b letretan aipatutako debeku tarteetan, foru agindu honen II. eranskinean zehazten diren tokietan dauden horietan, debekaturik dago espezie ororen arrantza.\nc) Salbuespeneko debeku tarteak: Salmonidoen Goiko Eremuko gainerako ibaibide nagusiak eta bigarren mailakoak dira, II. eranskineko A eta B ataletan sarturik ez daudenak. Horietan debekaturik dago espezie guztien arrantza, salbu eta izokinarena, korrokoi edo lazunarena eta karramarro seinaledunarena, horien arrantza foru agindu honetan jasotzen diren xedapen berariazkoen arabera eginen baita.\n8. artikulua. Debekaturiko amu, tresna eta bitartekoak.\nDebekaturik dago ondoko amu, tresna eta prozedura hauek erabiltzea:\na) Beren taxu edo neurriengatik 8 zentimetro edo gutxiagoko arrainei pasatzen uzten ez dieten sare edo tramankuluak, baita ibaiaren zabaleraren erdia baino gehiago hartzen dutenak ere.\nb) Arrantza errazteko, harri, egur edo bestelako materialez eginiko oztopo edo barrerak paratzea dakarren edozein prozedura, baita urak desbideratzen dituztenak ere.\nc) Tresna elektrokutatzaile edo motelarazleak, argi-iturri artifizialak, lehergailuak eta arrastoa utzi, pozoitu, moteldu, lasaitu, erakarri edo uxatzeko gaiak.\nd) Atzaparrak, burni-kakoak, hiru-hortzekoak, garlitoak, zetabeak, garroak, granpinak, fitorak, pertolak, atarrainak, esku-sareak, trezak, zalabardak, kordelak, egoneko amu-hariak edo gisako arrantza tresnak.\ne) Beitatako arrain naturalak erabiltzea, bizirik nahiz hilik izan.\nDena dela, beitatako arrain hilak erabil daitezke Ega ibaiaren eremu mistoan, bertako iktiofaunakoak badira.\nf) Esku-arrantza eta urpekoa.\ng) Amuarrainaren arrantzarako ur eta ibaietan galarazita dago gazta, gantz solidoak, haragi oreak, arrabak, "haragi-harra" edo "asticot" izenekoa eta Nafarroako ibai guztietan bertako faunakoak ez diren larba, pupa edo ninfak, edozein espezietakoak direla ere.\nh) Amu anizkun bat edota hiru amu arrunt baino gehiago dituzten tresnak erabiltzea, arrain artifiziala izan ezik.\ni) Ninfa edo eulia, "har" edo "puruarekin" erabiltzea.\nj) Ibaia beitaz ereitea arrantzatu aitzin edo arrantzatu bitartean, ziprinidoen lehiaketetan eta entrenamenduan ari diren arrantzari federatuendako izan ezik, amuarraindun ez diren ibai-tarteetan hil gabeko arrantza egiten denean.\n9. artikulua. Arrainak eduki, garraiatu eta jatea.\nNafarroan arrantzarako debekualdiak irauten duen bitartean, ez da zilegi izanen debekuan diren espezieak eduki, garraiatu, merkaturatu eta jatea, legez harrapatua dela frogatzen duen ziurtagiria ez baldin badute aldean.\nIbaietako amuarraina eta karramarro seinaleduna merkaturatzea urte osoan dago debekaturik.\nDebekatuta dago izokina merkaturatzea, denboraldian harrapatzen den lehenbiziko izokina izan ezik.\nArrantzarako baldintza orokorrak\n10. artikulua. Arrantza egunak.\nArrantza egunak izanen dira foru agindu honetan aipatzen diren egunak, baita arrantzaldi baten hasiera eta bukaera egunak ere.\n11. artikulua. Arrantza orduak.\nNafarroan arrantzarako ordutegia -karramarroa alde batera utzita- hilabetez hilabete ondoko hau izanen da:\nMartxoan eta apirilean: 7:00etatik 21:00etara.\nMaiatzean: 6:30etik 22:00etara.\nEkainean eta uztailean: 6:30etik 22:30era.\nAbuztuan: 7:00etatik 22:00etara.\nIrailean eta urrian: 7:00etatik 20:00etara.\nUrteko gainerako egunetan, eguzkia atera baino ordu bat lehenago has daiteke eta sartu ondotik ordu bat pasatzen denean utzi beharko da.\n12. artikulua. Hil beharreko harrapaketak\nOndoko espezie exotikoetako arrainak: Amuarrain ortzadarra (Oncorhynchus mykiss), Perka amerikarra edo black-bass (Micropterus salmoides), Urre-arraina (Carassius auratus), Lutxoa (Esox lucius), Katu arraina (Ameiurus melas), Silurua (Silurus glanis) eta Alburnoa (Alburnus alburnus), eta foru agindu honetan baimenduta ez dauden gainerako espezie exotikokoak harrapatuz gero, harrapatzen diren unean hil beharko dira.\n13. artikulua. Aprobetxamendu-gai diren espezieak neurtzeko modua.\nLegeari dagokionez, arrainen luzera izanen da buruaren aitzineko muturretik isats- hegatsaren gibelaldeko erdiko punturaino, betiere hegatsa luzatuta egonik.\nKarramarroen gutxieneko neurria begietatik isats luzatura dagoen luzera izanen da.\n14. artikulua. Arrantzako kirol lehiaketak.\nIngurumenaren eta Uraren Zuzendaritza Nagusiak, dagokion ebazpenaren bitartez, Nafarroako Arrantza Federazioak sustatzen dituen arrantzako kirol lehiaketak egiteko baimena ematen ahal du. Lehiaketa horien iragarkiak bertako prentsan argitaratuko dira, egunak eta tokiak aipatuta. Lehiaketa egiteak esan nahi du lehiaketakoak ez diren arrantzariek tarte horretan ezin izanen dutela arrantzarik egin.\nOndorio horietarako, lehiaketa horiek egiteko eskabideak Nafarroako Arrantza Federazioak eginen ditu martxoaren 1a baino lehen.\n15. artikulua. Zaintza.\nIngurumenaren eta Uraren zuzendari nagusiaren ebazpenaren bitartez ibaiak zaintzeko plana ezarriko da legez kanpoko arrantza jarduerak, isuriak eta ur emarien araubidea kontrolatzeko helburuz.\n16. artikulua. Salbuespeneko neurriak.\nLanda Garapeneko eta Ingurumeneko Departamentuak, salbuespen gisa, arrantzaldiak eteten ahal ditu ingurumenaren egoerak arrain populazioak arriskuan jartzen baditu.\n17. artikulua. Zebra muskuiluaren kontrola.\nNafarroako Foru Komunitateko ur masetan zebra muskuiluaren (Dreissena polymorpha) infekzioa prebenitzeko eta zabal dadila saihesteko, arrantza tresnak kontu handiz garbitu eta lehortzea gomendatzen da, baita Ur Konfederazioek ezartzen dituzten arau guztiak betetzea ere.\nEspezie bakoitzaren xedapen bereziak\n18. artikulua. Izokinaren arrantza.\na) Guneak: Foru agindu honen ondorioetarako, izokin atlantiarraren eremutzat hartuko da Bidasoa ibaia, Doneztebeko San Tiburtzioko presatik Nafarroako mugarainoko tartean, eta aipatu ibaiaren zati horretan isurtzen diren errekak.\nHerri Lan, Garraio eta Komunikazio Departamentuak Bidasoa ibaiaren tarte batzuetan jendea sartzea debekatzen du, N-121-A errepideko obrak direla-eta pertsonen segurtasuna bermatzeko helburuz. Tarte horietan arrantza egitea debekatuta egonen da jendea sartzeko debekuak irauten duen bitartean.\nb) Arrantza garaia: izokinaren arrantzaldia apirilaren 1ean irekiko da eta 60. izokina harrapatzen den egunean itxiko.\nUztailaren 19rako gehieneko kopuru hori harrapatu gabe ere, egun horretan berean akituko da arrantza-garaia.\nEgun horretatik aitzinera, edozein arrain motaren arrantza galarazita dago atlantiar izokinaren eremuko Bidasoaren ibaibidean.\nc) Arrantza egunak: Izokinaren arrantzarako egunak asteko guztiak dira, jai ez diren astearteak izan ezik.\nd) Gutxieneko neurriak: debekatuta dago 40 zentimetro edo gutxiago duten izokinak harrapatzea. Neurri horretara ailegatzen ez direnak lehenbailehen eta ahal den min txikiena emanez uretara bota behar dira.\ne) Beitak: debekatuta daude foru agindu honen 8. artikuluan aipatzen direnak, eta halaber, debekatua dago beita naturala erabiltzea maiatzaren azken larunbatera arte, egun hori barne.\nf) Arrantza tresnak: Arrantzari bakoitzeko kanabera bakar bat onartuko da.\ng) Harrapaketa kopurua: Arrantzari eta eguneko izokin bat bakarra.\nh) Jatorri ziurtagiria: eduki, garraiatu eta saltzeko, izokin bakoitzak jatorri ziurtagiria beharko du, eskualdeko ingurumenzainak luzatua. Ez da ziurtagiririk luzatuko ugalketa egin duten izokinengatik, hau da, "zankatu" izeneko horiengatik, horiek harrapatzea debekatuta baitago.\ni) Arrantzarako gehieneko denbora hogei minutukoa da, betiere beste arrantzariren bat baldin bada txanda zain.\nj) Mikromarka jarrita duen izokin bat harrapatuz gero, arrantzariak hura atxikita dagoen buru-atala eman behar dio Zaintzako langileari, jatorri-gida egiteko unean.\n19. artikulua. Amuarrain arruntaren arrantza.\nArrantza barrutietan dagozkien Plan Teknikoei jarraituko zaie. Horiek alde batera utzita, salmonidoen eskualde mistoko uretan orokorrean araudi hau aplikatuko da:\na) Arrantza garaia:\n-Salmonidoen eskualde mistoko ur eta ibaietan amuarrainak apirilaren 1etik abuztuaren 31ra arte harrapatzen ahal da, eta kanaberaz bakarrik.\nb) Arrantza egunak: amuarrainaren arrantza-egunak asteko guztiak dira, jai ez diren astearteak izan ezik.\nc) Gutxieneko neurriak: debekatuta dago 21 cm baino gutxiagoko arrainak edukitzea eta, hortaz, lehenbailehen eta ahal den min txikiena emanez uretara bota behar dira.\nd) Gehieneko harrapaketak: Arrantza libreko eremuetan arrantzari eta eguneko hiru amuarrain harrapatzen ahal dira gehienez ere.\ne) Arrantza tresnak: kanabera baizik ez da onartuko eta bat bakarra arrantzariaren eskura, beste bat ordezkoa eraman dezakeelarik, aparailurik gabe.\nf) debekatuta dago amu anizkun bat edota hiru amu arrunt baino gehiago dituzten tresnak erabiltzea.\n20. artikulua. Amuarrain arruntaren arrantza.\nAmuarrain ortzadarraren arrantzak amuarrain arruntarenaren arau berak izanen ditu. Salbuespen bakarra, gutxieneko neurriei eta gehieneko harrapaketa kopuruei dagokie, ez baita inolako mugarik ezartzen.\n21. artikulua. Loinaren arrantza.\na) Arrantza garaia: espezie hori uztailetik martxora arte harrapatzen ahal da, kanaberaz soilik. Apiril, maiatz eta ekainean debekatuta egonen da, salbu eta arrantza txapelketa ofizialetan.\nb) Gutxieneko neurria: 12 cm.\nc) Gehieneko kupoa: arrantzari bakoitzak 20 ale egunean, salbu eta arrantza txapelketa ofizialetan.\n22. artikulua. Black-bassaren arrantza.\na) Arrantza garaia: aipatu espezieak urte osoan harrapatzen ahal dira, kanaberaz, amuarrainaren debekualdiak irauten duen bitartean salmonidoen eremuko ur edo ibaitzat jotzen direnetan izan ezik.\nb) Neurria eta gehieneko harrapaketak: ez dago inolako debekurik arrainen neurri edo harrapaketa kopuruaren gainean.\nc) Arrantza tresnak: arrantzari bakoitzak bi kanabera izaten ahal ditu eskura, gehienez ere, amuarrain gabeko tarteetan.\n23. artikulua. Lutxoaren eta siluruaren arrantza.\na) Arrantza garaia: lutxoa urte osoan zehar harrapatzen ahal da, kanaberaz bakarrik, ziprinidoen eremuko ur eta ibaietan.\nc) Baimenduta dauden beitez gain, foru agindu honetan baimendutako arrain hilak erabil daitezke beitatako, betiere baimendutako espezie eta neurrien barrenean eta bertako iktiofaunakoak badira.\n24. artikulua. Kodakaren eta korrokoi edo lazunaren arrantza.\na) Arrantza garaia: apirilaren 1etik izokinaren arrantza bukatzen den egunera arte.\nb) Gehieneko kupoa: Kodaka bat, eguneko eta arrantzari bakoitzeko.\nc) Gutxieneko neurria: 30 zentimetro kodakarako eta 25 zentimetro hondoetako korrokoirako.\n25. artikulua. Beste arrain espezie batzuen arrantza.\nAingira, barboa, urre-arraina, karpa, tenka, katu-arraina, platuxa, alburnoa, ezkalua eta zarboa.\na) Arrantza garaia: Espezie horiek urte osoan harrapatzen ahal dira, kanaberaz, amuarrainaren debekualdiak irauten duen bitartean salmonidoen eremuko ur edo ibaitzat jotzen direnetan izan ezik. Arrantzari bakoitzak bi kanabera erabiltzen ahal ditu gehienez, amuarrain gabeko tarteetan.\nZiprinidoen eremuko ur eta ibaietan, sarez ere egiten ahal da arrantza urte osoan, baina debekatua dago martxoaren 1etik abuztuaren 15a arte, biak barne.\nb) Sareen erabilpena: sareak erabiltzea debekatuta dago, arrantza lekutik 25 metro urari goiti eta 25 metro urari beheiti tarteuneko ur azalaren batez besteko zabalera 10 metrokoa edo txikiagoa denean.\nc) Gutxieneko neurriak: arestian aipatu espezieak bota behar dira uretara, ondoko neurrikoak edo horiek baino txikiagoak baldin badira: aingira, 20 zentimetro; tenka, 15 zentimetro; barboa, 18 zentimetro; platuxa, 20 zentimetro; alburnoa, karpa, urre-arraina, katu-arraina, ezkalua eta zarboa, gutxieneko tamainarik ez dago.\n26. artikulua. paduretako karramarroa (Procambarus clarkii).\nBaimenduta dago paduretako karramarroa harrapatzea IV. eranskineko 1. idatz-zatian adierazita dauden guneetan. Halaber, espezie hori harrapatzea baimenduta dago karramarro seinaledunaren arrantza barruti guztietan, bertan diren mugekin, neurria eta kupoa izan ezik, horietarako ez baita mugarik ezarri.\nUr horietatik kanpo debekatuta dago paduretako karramarroa harrapatzea, baita idoi, aintzira eta urtegietan ere, Ebro ibaiaren eskuinaldeko baltsa eta urtegietako urak alde batera utzita.\npaduretako karramarroa harrapatzeko baldintza hauei jarraitu beharko zaie:\na) Arrantzaldia, kupoak eta neurriak: Paduretako karramarroa urte guztian zehar harrapatzen ahal da eta ez da kupo edo neurriari dagokionez mugarik izanen.\nEspezie honen aprobetxamendu guneak eta karramarro seinaledunarenak berdinak direnean, paduretako karramarroaren irekiera eta itxiera datak eta karramarro seinaledunarenak berdinak izanen dira. Gehienez ere hiru salabardo erabiltzen ahal dira.\nb) Arrantza tresnak: Paduretako karramarroa salabardoz soilik harrapatzen ahal da. Arrantzari bakoitzak gehienez ere zortzi salabardo erabil ditzake.\nSalabardo bakoitzean etiketa jarriko da eta bertan arrantzariaren izena, bi deitura eta Nortasun Agiri Nazionalaren zenbakia.\nc) Ordutegia: arrantzarako ordutegia hilabetez hilabete ondoko hau izanen da:\n-Martxoan eta apirilean: 7:00etatik 21:30era.\n-Maiatzean, ekainean eta uztailean: 6:30etik 22:00etara.\n-Abuztuan, irailean eta urrian: 7:00etatik 21:30era.\n-Urteko gainerako egunetan, eguzkia atera baino ordu bat lehenago has daiteke eta sartu ondotik ordu bat pasatzen denean utzi beharko da.\nd) Kalteordainerako balorazioa: espezie honi egindako kalteengatik Nafarroako Foru Komunitateari ordaindu beharreko kalteordainei dagokienez, paduretako karramarro bakoitzeko 0,60 euroko zenbatekoa ezarri da.\n27. artikulua. Karramarro seinaleduna (Pacifastacus leniusculus).\n1. Baimenduta dago karramarro seinaleduna IV. eranskinaren 2. idatz-zatian adierazi diren guneetan harrapatzea, ondoko baldintza hauen arabera:\na) Arrantza garaia: ekainaren 15etik abuztuaren 31ra arte, asteko egun guztietan, jai ez diren astearteak izan ezik.\nb) Ordutegia: 16:00etatik 22:00etara ekain eta uztailean, eta 21:30era arte abuztuan.\nc) Kupoak eta neurriak: arrantzari bakoitzak gehienez 25 karramarro harrapatzen ahal ditu egunean. Gutxieneko neurria 9 zentimetro izanen da karramarro arren kasuan eta 10 zentimetro emeen kasuan.\nd) Arrantza tresnak: arrantzari bakoitzak hiru salabardo erabil ditzake gehienez ere. Salabardo bakoitzean etiketa jarriko da eta bertan arrantzariaren izena, bi deitura eta Nortasun Agiri Nazionalaren zenbakia. arrantzari bakoitzak, bere salabardoekin, 50 metro hartuko ditu gehienez eta gutxienez 25 metroko tartea utziko du bere azken salabardotik beste arrantzari baten lehenbiziko salabardora.\n2. Kalteordainerako balorazioa:\nEspezie honi egindako kalteengatik Nafarroako Foru Komunitateari ordaindu beharreko kalteordainei dagokienez, karramarro seinaledun bakoitzeko 30,05 euroko zenbatekoa ezarri da, eta gainerako espezieetarako, basa faunako espezieen balorazio baremoa ezartzen duen maiatzaren 5eko 107/1993 Foru Agindua aplikatuko da.\nArrantza barrutiei aplikatzen ahal zaien araudia\n28. artikulua. Arrantza barrutien araudi orokorra.\na) Barruti batean arrantzan aritzeko, arrantzarako administrazioaren lizentziaz landa, norbanakoen baimena ere behar da.\nb) Baimenaren erabiltzaileak barrutiko buzoietako batean utzi egin behar du baimena, fitxako datu guztiak jarri eta gero.\nArrantza barruti intentsiboetan eta karramarroen arrantza barrutietan arrantza-baimenaren tasak Nafarroako Foru Komunitateko Administrazioaren eta haren erakunde autonomoen tasa eta prezio publikoei buruzko indarreko foru legean ezarrita daudenak izanen dira.\n-Arrantza barruti intentsiboak: 9 euro.\n-Karramarro seinaledunaren arrantza barrutiak: 5 euro.\n-Tasa murriztua: 5 euro.\nBarrutietako elkarte kudeatzaileek, Ingurumenaren eta Uraren Zuzendaritza Nagusiaren aurretiazko baimenaz, arrantzari federatuei, 65 urtez goiti eta 16 urtez beheitikoei eta ongintzako elkarteek antolatu jardueretan parte hartzen duten beste pertsona talde batzuei ere, aipatu foru legean ezarritako kuota murriztua aplika diezaiekete, arrantza gizartean zabaltzeko asmoz.\nd) Bertakotzat hartuko dira barrutiak zeharkatzen edo muga egiten dueneko udal edo kontzeju dermioetako herritarrak, baita ibaiko amuarrain eremuan dauden Sozietate federatuetakoak ere.\ne) Arrantza barruti intentsiboetan, asteazkenetan 65 urtez goitikoek, 16 urtez beheitikoek eta arrantzari federatuek izanen dute lehentasuna.\nf) Elkarte kudeatzaileek aparkatzeko aldeak jarriko dituzte eta barrutietako arrantzariek derrigorrez erabili beharko dituzte.\n29. artikulua. Amuarrainen arrantza barrutiak\n2009. urterako, ondoan zerrendatzen diren ibaien tarteak (III. eranskinean mugatuta daudenak) amuarrainen arrantza barruti intentsiboak izanen dira:\na) Argako arrantza barruti intentsiboa, Arga ibaian.\n-Eguneko baimen kopurua gehienez ere: 23 baimen arrunt eta 2 bertako arrantzarientzat lanegunetan, eta 40, larunbat, igande eta jaiegunetan. Gehieneko kupoa: 5 amuarrain. Gutxieneko neurria: 20 cm. Arrantzaldia: martxoaren 1etik urriaren 31ra arte. Jai ez diren astearteetan galarazita dago arrantza.\nb) Arintzanoko arrantza barruti intentsiboa, Ega ibaian.\n-Eguneko baimen kopurua gehienez ere: 23 baimen arrunt eta 2 bertako arrantzarientzat lanegunetan, eta 45, larunbat, igande eta jaiegunetan. Gehieneko kupoa: 5 amuarrain. Gutxieneko neurria: 20 cm. Arrantza garaia: martxoaren 1etik urriaren 31ra arte. Jai ez diren astearteetan galarazita dago arrantza.\nc) Asiaingo arrantza barruti intentsiboa, Arakil ibaian.\n-Eguneko baimen kopurua gehienez ere: 23 baimen arrunt eta 2 bertako arrantzarientzat lanegunetan, eta 40, larunbat, igande eta jaiegunetan. Gehieneko kupoa: 5 amuarrain. Gutxieneko neurria: 20 cm. 5. Arranta garaia: martxoaren 1etik urriaren 31ra arte. Jai ez diren astearteetan galarazita dago arrantza.\n30. artikulua. -Karramarro seinaledunaren arrantza barrutiak: (Pacifastacus leniusculus).\n2009. urtean karramarro seinaleduna IV. eranskinean mugatuta dauden arrantza barruti hauetan soilik harrapatzen ahal izanen da, baldintza hauetan:\nA.-Asiaingo karramarro seinaledunaren barrutia, Arakil ibaian.\na) Gehieneko arrantzari kopurua: berrogeita hamabost arrantzari eguneko.\nArrantza tresnak: Arrantza tresnak: arrantzari bakoitzak hiru salabardo erabil ditzake gehienez ere. Salabardo bakoitzean etiketa jarriko da eta bertan arrantzariaren izena, bi deitura eta Nortasun Agiri Nazionalaren zenbakia.\nKupoak: arrantzari bakoitzak gehienez hogeita bost karramarro harrapa ditzake eguneko.\nGutxieneko neurria: begitik isats luzatura zazpi zentimetro baino gutxiago duen karramarrorik ezin izanen da harrapatu.\nGaraia: ekainaren 15etik abuztuaren 31ra arte, asteko egun guztietan, jai ez diren astearteak izan ezik.\nOrdutegia: 16:00etatik 22:00etara ekainean eta uztailean, eta 21:30era arte abuztuan.\nB.-Acedoko karramarro seinaledunaren barrutia, Ega ibaian.\na) Gehieneko arrantzari kopurua. Eguneko baimen kopurua, gehienez: 40 baimen arrunt eta 5 baimen bertakoentzat.\nArrantza tresnak: arrantzari bakoitzak hiru salabardo erabil ditzake gehienez ere. Salabardo bakoitzean etiketa jarriko da eta bertan arrantzariaren izena, bi deitura eta Nortasun Agiri Nazionalaren zenbakia.\nGutxieneko neurria: begitik isats luzatura bederatzi zentimetro (arrak) eta hamar zentimetro (emeak) baino gutxiago duen karramarrorik ezin izanen da harrapatu.\nGaraia: debekatuta abuztuaren 31ra arte, asteko egun guztietan, jai ez diren astearteak izan ezik.\nC.-Murietako karramarro seinaledunaren barrutia, Ega ibaian.\nD.-Arintzanoko karramarro seinaledunaren barrutia, Ega ibaian.\na) Gehieneko arrantzari kopurua. Eguneko baimen kopurua, gehienez: 10 baimen arrunt eta 2 baimen bertakoentzat. b) Mugak:\nE.-Uharteko karramarro seinaledunaren barrutia, Arga ibaian.\na) Gehieneko arrantzari kopurua: 40 arrantzari eguneko.\nKupoak: arrantzari bakoitzak gehienez hogei karramarro harrapa ditzake eguneko.\nIruñean, 2009ko otsailaren 2an.-Landa Garapeneko eta Ingurumeneko kontseilaria, Begoña Sanzberro Iturriria.\nNafarroako arrantza eremuak\nA.-Goiko salmonidoen eremua:\nA. 1. Ibaibide nagusiak: ondoko tarteak dira, baita aipatzen diren lekuetatik beheitiago dauden tarteak ere:\nEzka: Belagua eta Uztarroze ibaien elkargunetik, Izaban, Aragoiko mugaraino.\nZaraitzu: Anduña eta Zatoia ibaien elkargunetik, Otsagabian, Galozeko zubirainoko tartea.\nIrati: Urtxuria eta Urbeltza ibaien elkargunetik Itoizko urtegiaren presaraino.\nUrrobi: Aurizberriko kanpalekutik hurbil dagoen ur-neurtegitik hasita.\nErro: Erro herrian dagoen Errota Zaharreko zubitik Lizoaingo zubiraino.\nArga: Eugiko urtegiko presatik Akerretako zubirainoko tartea.\nUltzama: Lizasoko Errotatik Mediano ibaiarekiko elkarguneraino.\nBasaburua: Artiusekin bat egiten duen tokitik.\nLarraun: Larraun: Iribasko iturburutik.\nArakil Arakil: Nafarroan Ziordian barna sartzen den lekutik Altzania ibaiarekiko elkarguneraino.\nUrederra: Zudairiko arrantza barrutiaren goiko mugatik.\nEga: Nafarroan Zuñigan barna sartzen den lekutik Lizarrako "Saltos del Ega" presaraino.\nLeitzaran: Sarrió enpresaren zubitik.\nUrumea: Rezolako zentralaren hustugunetik.\nEzkurra: Ezpelura errekarekin bat egiten duen lekutik.\nBaztan-Bidasoa: Bergara izeneko zubitik, Arizkunen.\nA. 2. Bigarren mailako ibaibideak: Ondoko tarte hauek dira:\nEzka ibaia: ibaibide nagusira doazen ur guztiak.\nAñarbe ibaia: Artikutzako urtegitik behera.\nZaraitzu ibaia: ibaibide nagusira doazen ur guztiak.\nAreta ibaia: iturburutik Eparozko zubiraino eta adar guztiak.\nIrati ibaia: ibaibide nagusira doazen ur guztiak, Erro, Urrobi, Areta eta Zaraitzu ibaiak izan ezik.\nUrrobi ibaia: Aurizberriko ur-neurtegitik goitiko tartea eta Urrobi ibaira doazen ur guztiak.\nErro ibaia: Erro herrian dagoen Errota Zaharreko zubitik goitiko tartea eta Erro ibaira doazen ur guztiak.\nArga ibaia: Eugiko urtegiko presatik goitiko tartea eta Arga ibaira doazen ur guztiak.\nMediano ibaia: ibai osoa eta adar guztiak.\nUltzama ibaia: Lizasoko errotatik goitiko tartea eta Ultzama ibaira doazen ur guztiak.\nArakil ibaia: Arakil ibaira doazen ur guztiak, Larraun eta Basaburua ibaiak izan ezik.\nBasaburua ibaia: Artius ibaiarekiko elkargunetik goitiko tartea eta Basaburua ibaira doazen ur guztiak.\nLarraun ibaia: Iribasko iturburutik goitiko tartea eta Larraun ibaira doazen ur guztiak, Basaburua ibaia izan ezik.\nUbagua ibaia: ibai osoa eta adar guztiak.\nIrantzu ibaia: Zabaldik goitiko tartea eta Irantzu ibaira doazen ur guztiak.\nUrederra ibaia: Zudairiko arrantza barrutiko goiko mugatik goitiko tartea eta Urederra ibaira doazen ur guztiak.\nEga ibaia: Marañon, Cabredo eta Genevillako udalerrien barreneko tartea eta Ega ibaira doazen ur guztiak, Urederra eta Irantzu ibaiak izan ezik.\nAraxes ibaia: ibai osoa eta adar guztiak.\nLeitzaran ibaia: Sarrió enpresako zubitik goitiko tartea eta Leitzaran ibaira doazen ur guztiak.\nUrumea ibaia: Rezolako zentralak urak isurtzen dituen lekutik goitiko tartea eta Urumea ibaira doazen ur guztiak.\nEzkurra ibaia: Ezpelura ibaiarekin bat egiten duen tokitik goitiko tartea eta Ezkurra ibaira doazen ur guztiak.\nBaztan-Bidasoa ibaia: Arizkungo Bergara izeneko zubitik goitiko tartea eta Baztan-Bidasoa ibaira doazen ur guztiak. Ezkurra ibaia ezik.\nOrabidea ibaia: ibai osoa eta adar guztiak.\nAritzakun-Urritzate ibaia: ibai osoa eta adar guztiakbai osoa eta adar guztiak.\nLuzaide ibaia: ibai osoa eta adar guztiak.\nB.-Salmonidoen eremu mistoa:\nAragoi ibaia: Esako presatik Galipentzuko presarainoko tartea.\nBardeako Ubidea: ubide osoan.\nOnsella ibaia: Nafarroako tarte osoan.\nZaraitzu ibaia: Galozeko zubitik bukatu arte.\nAreta ibaia: Areta ibaia: Eparozko zubitik bukatu arte.\nIrati ibaia: Itoizko urtegiaren presatik bukatu arte.\nErro ibaia: Lizoaingo zubitik bukatu arte.\nArga ibaia: Akerretako zubitik Uharteko presaraino.\nUltzama ibaia: Mediano ibaiak Ultzamarekin bat egiten duen tokitik Soraurengo presarainoko tartea.\nArakil ibaia: Altzania errekarekiko elkargunetik bukatu arte.\nIrantzu ibaia: Zabaldik bukatu arte.\nEga ibaia: Lizarrako "Saltos del Ega"ren presatik Alloko Zentralaren presarainoko tartea.\nNafarroako gainerako ibaibideek osatzen dute.\nArrantza debekuen tarteak\nUztarroze ibaia: Amuku eta Olerrea errekak, Burgiarteko elkargunetik goitiko tartea, hura barne, eta adar guztiak.\nMintxate ibaia: ibai osoa eta adar guztiak.\nBelagua ibaia: Mazeko Sakangunearen elkargunetik goitiko tartea, hura barne, eta adar guztiak.\nBelabarze ibaia: Berroetako elkargunetik goitiko tartea, hura barne, eta adar guztiak.\nUrralegi ibaia: ibai osoa eta adar guztiak.\nBinies ibaia: Bidankozetik goitiko tartea eta adarrak.\nZatoia ibaia: Jaurrietako igerilekuetatik goitiko tartea eta adar guztiak: Artaxo, Urroa, Zugarrola eta Maule.\nAnduña ibaia:Zotrapeko elkargunetik goitiko tartea, hura barne, eta adar guztiak. Halaber, Anduñara doazen ondoko errekak ere: Lauribarrea, Artoleta eta Etxeberz , Xinto, Latxeta eta Eterreka, eskuineko erreka-bazterretik eta Ekiola eta Bagola, ezkerrekotik\nZaldaña ibaia: Erekiko elkargunetik goitiko tartea, hura barne, eta adar guztiak.\nXabros ibaia: Estozi errekarekiko elkargunetik goitiko tartea, hura barne, eta adar guztiak. Baita Larraizeko erreka eta adarrak ere.\nAreta ibaia: Berroetako elkargunetik goitiko tartea, hura barne, eta adar guztiak.\nLarraun ibaia: ibai osoa eta adar guztiak.\nUrtxuria ibaia: ibai osoa eta adar guztiak.\nTxangoa ibaia: Azpegiko errekak bat egiten duen lekutik goiko tartea eta adar guztiak. Baita Itolatz erreka eta adarrak ere.\nAztapar ibaia: ibai osoa eta adar guztiak.\nZorrate ibaia: ibai osoa eta adar guztiak.\nAzparren ibaia: ibai osoa eta adar guztiak.\nUrrobi ibaia: Arrañosin eta Oiarburu erreken arteko elkargunetik goitiko tartea.\nXubingoa ibaia: Aurizko gibelaldetik abiatzen den pistako zubitik goitiko tartea eta adar guztiak.\nIruerreketa erreka: erreka osoa.\nSorogain ibaia: Itolegiko errekaren elkargunetik goitiko tartea eta adar guztiak.\nXubingoa ibaia: ibai osoa eta adar guztiak.\nArga ibaia: Presetako elkargunetik goitiko tartea, hura barne, eta adar guztiak.\nOlazar ibaia: Urzeldik goitiko tartea.\nSasoaran ibaia: ibai osoa eta adar guztiak.\nLeñari ibaia: Lizartzuko elkargunetik goitiko tartea, hura barne, eta adar guztiak.\nEltzarrain ibaia: Aierdi ibaiarekiko elkargunetik goitiko tartea.\nErrekabeltx ibaia: ibai osoa eta adar guztiak.\nUltzama ibaia: N-121 errepide nazionaleko zubitik (Arraizko Bentak) goitiko tartea eta adar guztiak.\nZaldazain ibaia: Arroilatik goitiko tartea.\nEzpeleta ibaia: : ibai osoa eta adar guztiak. eta adar guztiak.\nZazpiturrieta ibaia: : ibai osoa eta adar guztiak. eta bere adarrak, Legarra errekaren elkargunetik goitiko tartean.\nBasaburua ibaia: Orokietako errekarekiko elkargunetik goitiko tartea eta adar guztiak.\nOrokieta ibaia: ibai osoa eta adar guztiak.\nArtius ibaia: Arrarasko arrain-haztegiko presatik goitiko tartea.\nIbarrate ibaia: ibai osoa eta adar guztiak.\nLarraun ibaia: Aritzarretako iturburutik erreka desagertzen den hustubiderainoko tartea.\nLarraun ibaia: Alliko presatik Electra San Miguelen hustubiderainoko tartea.\nGoikozuloa ibaia: ibai osoa eta adar guztiak.\nErrotazar ibaia: Larraungo ibaiarekin bat egiten duen lekutik Zarranzko errepideko zubiraino, eta adar guztiak.\nErrekalde ibaia: ibai osoa eta adar guztiak.\nBalankaleku ibaia: ibai osoa eta adar guztiak.\nArrateta ibaia: ibai osoa eta adar guztiak.\nLizarrusti ibaia: Abringo elkargunetik goitiko tartea, Abrin bera barne dela.\nLeziza ibaia: ibai osoa eta adar guztiak.\nAmurgin ibaia: ibai osoa.\nUrruntzura ibaia: ibai osoa eta adar guztiak.\nUrederra ibaia: Iturburutik Natur Erreserba bukatzen den lekurainoko tartea.\nEga ibaia: Marañonetik goitiko tartea, Arabako mugaraino, eta adar guztiak.\nGalbarra ibaia: ibai osoa eta adar guztiak.\nAntzingo iturriak: herritik Egarekin bat egiten duen lekuraino.\nGenevillako erreka: : ibai osoa eta adar guztiak..\nAraxes ibaia: Iturburutik Beteluko Irigoien auzoko zubiraino.\nUztegi ibaia: ibai osoa eta adar guztiak.\nErrekagorri ibaia: ibai osoa eta adar guztiak.\nErasote ibaia: iturburutik Plazaolaren lehenagoko trenbiderainoko tartea eta adar guztiak.\nGorriztaran ibaia: Plazaolako zubitik goitiko tartea eta adar guztiak.\nAstomela ibaia: Aresotik goitiko tartea eta adarrak.\nFranki ibaia: goiko hiru iturburuen elkargunetik goitiko tartea.\nBedaran ibaia: iturburutik Leitzako zentralerainoko tartea eta adar guztiak.\nSaratsain ibaia: Saratsaingo presatik goiti dauden iturburu guztiak.\nZumarrezta ibaia: Sarobeko elkargunetik goitiko tartea, hura barne, eta bere adarrak.\nNeku ibaia: ibai osoa eta adar guztiak.\nAlduntzin ibaia: ibai osoa eta adar guztiak.\nIsillats ibaia: ibai osoa eta adar guztiak.\nBurugorri ibaia: ibai osoa eta adar guztiak.\nUrdallus ibaia: ibai osoa eta adar guztiak.\nErroiarri ibaia: ibai osoa eta adar guztiak.\nEzkurra ibaia: iturburutik Eratsungo arrain-haztegiko presaraino, adarrak barne.\nTxitxillo ibaia: ibai osoa eta adar guztiak.\nAnizpe ibaia: ibai osoa eta adar guztiak.\nBaztan ibaia: Sastrerekiko elkargunetik goitiko tartea, hura barne, eta adar guztiak.\nIñarbegi ibaia: Gorostapaloko ur-jauzitik goitiko tartea eta adar guztiak.\nElaputzu ibaia: ibai osoa eta adar guztiak.\nLegarrea ibaia: ibai osoa eta adar guztiak.\nArtzubi ibaia: ibai osoa eta adar guztiak.\nBeartzun ibaia: Iruritabarrengotik goitiko iturburu guztiak, hura barne.\nBallabarren ibaia: ibai osoa eta adar guztiak.\nArbutz ibaia: iturburutik Artesiagako errekarekin bat egiten duen arte, adarrak barne.\nAiantsoro ibaia: erreka osoa eta adar guztiak, eta oro har Bertizko Jaurerriaren barreneko guztiak.\nMarin ibaia: Libus zentraletik goitiko tartea eta adar guztiak.\nZeberia ibaia: ibai osoa Bidasoarekin bat egiten duen lekuraino, eta adar guztiak, Marin ibaia izan ezik.\nIruribieta ibaia: ibai osoa eta adar guztiak.\nMendaur ibaia: ibai osoa eta adar guztiak.\nArrata ibaia: Ibarlako zubitik goitiko tartea.\nArrata ibaia: Igantziko errotako presatik Bidasoarekin bat egiten duen tokirainoko tartea.\nTximista ibaia: Infernu eta Arbozta erreken elkargunetik goitiko tartea.\nTximista ibaia: Etxalarko burdinolako presatik Bidasoarekin bat egiten duen tokirainoko tartea.\nPagolleta ibaia: ibai osoa, iturburutik Lesakan Onin errekarekin bat egin arte.\nZumeldi ibaia: ibai osoa eta adar guztiak.\nIbardin ibaia: ibai osoa eta adar guztiak.\nZalain ibaia: ibai osoa eta adar guztiak.\nMontoia ibaia: ibai osoa eta adar guztiak.\nBarraka ibaia: ibai osoa eta adar guztiak.\nOrabidea ibaia: Bizubieta izeneko lekutik goitiko tartea (Indartea eta Sastrenea erreken arteko elkargunea).\nAritzakun ibaia: Maribeltzeneko errotatik goitiko tartea eta adar guztiak.\nLuzaide ibaia. Gorosgarai eta Asundegi erreken arteko elkargunetik goitiko tartea.\nB.-Aldi baterako debeku tarteak.\nB. 1. Aintzira eta urtegiak:\nSalobre edo Las Cañas izeneko urtegia (NE-20 Natur Erreserba): Erabat debekatuta, berariaz aipatzen diren lekuetan izan ezik.\nEl Pulguer izeneko idoia (NE-35 Natur Erreserba): Erabat debekatuta, zehazki aipatzen diren lekuetan izan ezik.\nEugiko urtegia: eremu osoaren bueltan dagoen itxituraren barrenean debekua dago.\nMairagako urtegia: eremu osoaren bueltan dagoen itxituraren barrenean debekua dago.\nB. 2. Ibai tarteak.\nEzka ibaia: Burgiko Arroilako Natur Erreserbaren (NE-18) barrenean debekua dago.\nZaraitzu ibaia: Benasako Arroileko ibai osoa eta adar guztiak.\nAragoi ibaia: Esako presatik Esa-Xabier errepideko zubiraino.\nAreta ibaia: Eparozko zubitik goitiko tartean debekatuta dago.\nBaztan-Bidasoa ibaia: Giltxaurdiko zubitik Elizondoko Opoka presarainoko tartea.\nBidasoa ibaia: Berako presatik Fundiciones lantegiko hustubiderainoko tartea.\nBidasoa ibaia. Banaketa ubideak: Bidasoa ibaiko banaketa ubide guztietan arrantzarako debekua dago, Oronoz-Mugairin dagoen Bertizko Jaurerriko zubitik beheiti.\nZia ibaia: Santo Kristo zubitik, Illekueta auzoan, Petrix-eko presaraino.\nTximista ibaia: Landaburuko presatik Antsolokuetarainoko tartea.\nOnin ibaia: Otekaleko zubitik Legarreako zubirainoko tartea, Lesakako herrian.\nEndara erreka: Gipuzkoako muga guztia.\nEga ibaia: Antzingo presatik Urederra ibaiarekiko elkargunerainoko tartea.\nUbagua ibaia: iturburutik arrain-haztegiraino.\nIrantzu ibaia: iturburutik Aritzalako errepidearen zubiraino.\nArakil ibaia: Arabako mugatik Altzania ibaiarekiko elkargunerainoko tartea.\nAñarbe ibaia: Añarbe ibaiaren eta Elama ibaiaren arteko elkargunetik Artikutzako urtegirainoko tartea.\nElama ibaia: iturburutik Añarbe ibaiarekiko elkarguneraino.\nArtikutzako Finkan dauden erreka guztiak, baita Artikutzako urtegia ere.\nC.-Salbuespeneko debeku tarteak.\nSalmonidoen Goiko Eremuko gainerako ibaibide nagusiak eta bigarren mailakoak dira, eranskin honetako a eta b ataletan sarturik ez daudenak.\nAmuarrainen arrantza barruti intentsiboak\n2008. urterako, ondoan zerrendatzen diren ibaien tarteek Arrantza Barrutien izaera atxikiko dute:\n-Akerretako zubiaren (Akerreta) eta Zokorenako presaren (Uharte) arteko sektorea. Luzera: 8,4 km.\n-Arintzanoko zubiaren (Arintzano) eta Deikazteluko zentraleko presaren (Deikaztelu) arteko sektorea. Luzera: 8,1 km.\n-Izun NA-7018 errepideko zubitik ibaian gora berrogeita hamar metrotik hasi eta Anozen NA-7020 errepideko zubiraino, ibaian gora. Luzera: 6,3 km.\nKarramarro seinaledunaren eta paduretako karramarroaren arrantza guneak\n1. Paduretako karramarroaren arrantza guneak.\n-Ebro ibaia: ibaibide nagusian, Nafarroa iragaten den tarte guztian; Lodosatik Arnedoko errepide nazionaleko zubia baino beherago delako ibaian ura isurtzen duten ibai adarretan; eta ureztalurretako erreten eta ubideetan, ibai horrek zeharkatzen dituen udalerrietan, betiere.\n-Ega ibaia: Leringo errepide nagusiko zubitik Ebro ibaian bukatzen den arteko ibaibide guztian, ureztalurretako ubide eta erretenak barne.\n-Mayor ibaia: ibai osoan eta adar guztietan.\n-Arga ibaia: ibaibide guztian, Larragako zubitik Aragoi ibaian bukatzen den arte, ureztalurretako erreten eta ubideak barne direla.\n-Zidacos ibaia: ibaibide guztian, ureztalurretako ubide eta erretenak barne, Puiu eta Tafallako mugatik Aragoi ibaian bukatzen den arte.\n-Aragoi ibaia: Galipentzu eta Zarrakaztelu arteko mugatik behera Ebrorekin bat egiten duen arte, ureztalurretako ubide eta erretenak barne.\n2. Karramarro seinaledunaren arrantza barrutiak:\n2.a) Gune libreak:\nAragoi ibaia: Galipentzu eta Zarrakaztelu arteko mugatik behera, Ebrorekin bat egiten duen arte.\nArga ibaia: Larragako zubitik behera, Aragoi ibaiarekin bat egiten duen arte.\nZidacos ibaia: Puiu eta Tafalla arteko mugatik behera, Aragoi ibaiarekin bat egiten duen arte.\n2.b) Karramarro seinaledunaren arrantza barrutiak:\nA. Asiaingo karramarro seinaledunaren barrutia, Arakil ibaian.\nTokia: Arakil ibaian, Larraun errekarekin (Irurtzun) bat egiten duenetik Asiaingo hodien zubiraino. Luzera, gutxi gorabehera: 11,5 Km.\nB. Acedoko karramarro seinaledunaren barrutia, Ega ibaian.\nTokia: Ega ibaian, Arabako mugatik (Zuñiga) Antzingo ur-neurtegiraino. Gutxi gora behera 12,1 kilometro ditu. Tarte horretan galarazita dago harrapatzea trenbide zaharreko zubitik (La Berrueza aldea) La Berruezako presarainoko zatian.\nC. Murietako karramarro seinaledunaren barrutia, Ega ibaian.\nTokia: Lizarra-Vitoria-Gasteiz NA-132-A errepideko zubitik (Antzin) Arbeitzako zubiraino. Luzera: 14'7 km. Tarte horren barruan galarazita dago harrapatzea Murietako pasabidetik Centroaceroko harri-lubetaraino.\nD. Arinzanoko karramarro seinaledunaren barrutia, Ega ibaian.\nTokia: Lizarrako "Saltos del Ega"tik behera, Alloko Zentraleraino. Luzera: 19,2 km. Gune horren barruan galarazita dago harrapatzea Irrantzu ibaia bukatzen den lekutik behera Alloko zentraleraino. Luzera: 15,3 km.\nE. Uharteko karramarro seinaledunaren barrutia, Arga ibaian.\nTokia: Akerretako zubitik Zokorenako presaraino (Uharte). Luzera, gutxi gorabehera, 8,4 kilometro.\nIragarkiaren kodea: F0902016


Copreci - Lehendakariak eta MONDRAGON Korporazioak bat egin dute Coprecirekin, 50. urteurrenean\nCopreci kooperatibak gaur ospatu du bere 50. urteurrena.\nBalbulak, termostatoak, gasa kontrolatzeko sistema elektronikoak, kondukzio elementuak ... gas bidezko sukalde, gaineko sukalde, barbakoa, berogailu eta labeetarako.\nIndukzio bidezko gaineko sukaldeetarako sorgailuak.\nUra husteko ponpak eta birzirkulazio ponpak... garbigailu eta ontzi garbigailuetarako.\nCopreci 50 urte Lehendakariak eta MONDRAGON Korporazioak bat egin dute Coprecirekin, 50. urteurrenean. Ikusi galeria\nCopreci 50 urte\nLehendakariak eta MONDRAGON Korporazioak bat egin dute Coprecirekin, 50. urteurrenean.


BBVAk eta Sabadellek ez dute lortu bat egiteko akordiorik | Ekonomia | Berria\nBBVAk eta Sabadellek ez dute lortu bat egiteko akordiorik\nSabadellentzat, BBVAk eskainitako dirua ez da nahikoa.\nBBVAren Bilboko egoitza nagusia. Luis Tejido / Efe Tamaina handiagoan ikusi\n2020ko azaroak 27 09:12\nBBVAk eta Sabadellek joan den astearen hasieran adierazi zuten ofizialki biak batzearen inguruko negoziazioak hasiak zirela. Gaurko goizaldera arte iraun dute elkarrizketa horiek, jakinarazi dutenez. Sabadelli iruditu zaio BBVAk ordaindu nahi zuen prezioak ez zuela kontuan hartu negozioaren potentziala eta bankuaren independentziaren galera. «Bi aldeek ez dute akordiorik lortu entitateen akzioak trukatzeko ekuazioari buruz», esan dio Sabadellek Balore Merkatuaren Espainiako Batzordeari.\nBBVAk ere bidali dio mezu bat batzorde horri, esanez negoziazioak amaitu egin direla, azalpen gehiagorik eman gabe. Ikusteko dago merkatuek nola erantzungo dioten erabaki horri. Sabadell %32 igo da elkarrizketen berri eman zutenetik, nahiz eta oso kotizazio baxuak zituen lehen. BBVAk %19ko igoera izan du tarte horretan.\nZenbait hedabidek azaldu dutenez, bi bankuak ez zetozen bat auzi nagusietan. BBVAren asmoa zen akzio truke batekin ordaintzea, eta, zabaldu dutenez, Josep Oliu Sabadelleko presidenteak entitate berriko presidenteorde izatea eskatu du. Iturri horien arabera, Carlos Torres BBVAko presidenteak ez du nahi izan, besteak beste, Villarejo auzia dela eta. Izan ere, Torres auzipetuko balute eta presidente izateari utzi beharko balio, boterea Oliuren eskuetan gera litekeelako.\nBi bankuek bat eginez gero, aktibotan 950.000 milioi euro lituzkeen finantza erakunde bat sortuko litzateke, Caixabanken eta Bankiaren baturak izango duenaren antzeko tamainakoa.


Sufritzeak asko balio du | Kirola | Berria\nFutbola. Europako Ligako final-laurdenak. ATHLETIC 2. SCHALKE 04 2\nSufritzeak asko balio du\nSchalke 04-k bi aldiz hartu du aurrea, baina Athleticek bitan berdindu du, eta Europako Ligako finalerdietarako sailkatu da\n35 urteren ondoren, Europa mailan lau onenetan sartzea lortu dute zuri-gorriek\nOscar de Marcos, Iker Muniain eta Ibai Gomez, azken horrek sartutako gola ospatzen, atzo, San Mamesen. JON HERNAEZ / ARGAZKI PRESS\nGolak: 0-1: Huntelaarrek (29. min.). 1-1: Ibai Gomezek (41. min.). 1-2: Raulek (52. min.). 2-2: Susaetak (55. min.). Epailea: Nicola Rizzola (Italia). Txartel horiak: Athleticeko Javi Martinezi eta De Marcosi; eta Schalkeko Obasiri, Matipi eta Papadopoulosi. Bestelakoak: Ia bete egin zen San Mames, 40.000 ikusle inguru, tartean, Alemaniatik etorritako 1.500 bat jarraitzaile.\nHartu arnasa lasai. Athletic Europako Ligako finalerdietan dago. Bai horixe. Uste baino izerdi gehiago bota behar izan zuten atzo zuri-gorriek Schalkeren aurka, baina sufritzeak asko balio du, eta horri esker, lau onenetan sartu da Bilboko taldea, alemaniarrak eroso menderatu ondoren. Bihotzetik gaizki dabilenarentzat ez zen egunik aproposena izan atzokoa, Athleticek gaizki pasa baitzuen. Garrantzitsuena, baina, emaitza da. Eta horrek zera dio, hurrengo bidaia Lisboara egitea tokatzen dela, Sporting izango baitu aurkari.\nBeldurra. Hitz horrexekin definitu daiteke lehen zatia. Joanekoan lortutako abantaila ederra izan arren, horri begiratu gabe jokatu beharra zegoela esaten aritu ziren zuri-gorriak aste osoan. Ordea, nahi gabe ere guztiak ziren emaitzaren jakitun, eta denboraren kontra jokatzeari nahi baino lehenago ekin zion Bilboko taldeak. Neurketako lehen aukera Muniainek eduki bazuen ere, Athletic apenas hurbildu zen Schalkeren ate ingurura, eta uste eta nahi baino gehiago sufritu zuen.\nBaloia ukitzea da Bielsaren filosofia. Baina aurkariak ez dira hanka motzak, eta alemaniarrek berehala utzi zuten ezerezean zuri-gorrien jokoa. Presioa goran eta jokalari askorekin eginda, atzean sartuta eduki zituzten etxekoak, eta sustoak bata bestearen atzetik heldu ziren. Akatsik txikiena garesti ordaintzen da halako talde handien kontra, eta Ander Herrerak, bereziki, opari bat baino gehiago egin zituen. Eskerrak Iraizozi egun inspiratuta egokitu zitzaion.\nKontraerasoa izan zen Athleticen baliabide bakarra erasorako. Schalke derrigortuta zegoen gola egitera, eta baloia galtzen zuenean zuloak uzten zituen atzean. Bielsarenek, baina, aurkarien zelaitik oso urruti errekuperatzen zuten baloia, eta zaila egin zitzaien Schalke ezustean harrapatzea. 23. minutuan osatu zuten jokaldi polita, eta Aurtenetxeren jaurtiketak atzelari baten eskuan jo zuen. Epaileak, halere, ez zuen penaltirik adierazi. Besoa gorputzaren kontra zeukala jakinarazi zien jokalari zuri-gorriei.\nSchalkek hartu zuen aginte makila, eta ikusten zen berandu baino lehen helduko zela zoritxarra. Bada, Huntelaarrek gol ikusgarria sartu zuen 28. minutuan. Zelai erdian sekula galdu ezin den baloia galdu zuen Ander Herrerak, eta Schalkeko aurrelariak barrura sartu zuen. Azkar isildu ziren orroak eta txalo hotsak. Athletic ezinean ari zen, eta Alemaniako taldeak izan zuen bigarrena egiteko aukerarik.\nMomenturik zailenean, baina, hortxe azaldu zen Ibai Gomez, Lezamako harrobiko azken harribitxia. Bielsak 32. minutuan zelairatu zuen Herreraren ordez, eta asmatu zuen. Erdilaria ez dabil fin azken norgehiagoketan, eta bere falta susma ez zedin, Ibai Gomezek bizitzako gola egin zuen. Lehenengoa elastiko zuri-gorriarekin. Areaz kanpotik jaurti, eta baloiari efektu aparta emanez, Schalkeko atezainaren atea zulatu zuen. Ederra, benetan. Lasaitasuna eman zion golak Athletici, eta zaleei, berriz, arnasa.\nBazirudien pasa beharreko beldur eta susto guztiak pasata zeudela, eta dena bere horretan geratuko zela. Baina ez. Europan lau onenen artean egoteko sufritu egin behar da, eta San Mamesek ongi daki hori. Bigarren zatiari lehenengoaren ildo beretik ekin zieten bi taldeek, eta Raulek sekulako gola egin zuen 52. minutuan. Berriz ere izua nagusitu zen estadioan. Jokaldi paregabea osatu zuen Schalkek, eta aurrelariak maisutasunez eman zion amaiera. Emaitza kontra zeukaten etxekoek, eta jokoa ere bai.\nErreakzionatzen jakiteak izugarri balio du, ordea, eta eskerrak Athleticek horretan asmatu zuen. Izan ere, berriz atzetik izan arren, berdinketa ezarri zuen markagailuan Bielsaren taldeak. Bisitariek itsu itsuan egin zuten aurrera, eta atzean utziriko hutsuneak ederki baliatu zituen Susaetak. Bera izan zen etxekoen jokalaririk onena, eta 54. minutuan ederki gainditu zuen Schalkeko atezaina. Jokaldi berean, gainera, min hartu zuen, eta ez zuen gola ospatu.\nHortik aurrera dena izan zen ederragoa. Dena izan zen errazagoa. Joaneko partidan gertatu bezala, fisikoak garrantzia handia izan zuen, eta amaierarako nekatu egin ziren Schalkekoak. Bitxia bada ere, neurketa bat bestearen atzetik jokatzen ari dira zuri-gorriak, baina aurkariek baino erresistentzia gehiago erakusten dute. Toquero zelairatu zuen Bielsak Llorenteren ordez, eta gasteiztarrak freskotasuna eman zion taldeari.\nEskertu zuen, zalantzarik gabe. Festa biribiltzeko hirugarrena egitea izango zen politena, eta Muniainek zein De Marcosek izan zituzten euren aukerak; beti ez da izaten, ordea, igandea, eta berdinketarekin amaitu zen norgehiagoka. Hori bai, Schalkek izan zituen pare bat aukera, baina etxekoen defentsak ongi eragotzi zituen guztiak. Ibai Gomez kendu eta San Jose zelairatu zen azken txanpan, emaitzari eusteko. Guztien lana izan zen ona.\nLehen minutuetan beldurra nagusitu bazen ere, amaieran poza eta irribarrea ikusi ahal izan zen San Mamesen. Ez da gutxiagorako. Athleticek historia egin du, eta egiten jarraitu nahi du.


Peio Lizarazu: Â«Itsasoa garbia dagoela atzematen dutÂ»\n2019ko martxoaren 23a, larunbata | Ordua Euskal Herrian 10:03:54\nLizarazu abizenak izen bakarra du anitzen buruan. Baina, bada beste Lizarazu bat, errugbi zelaietan hegaleko gazela bezala nabarmendu, eta gero olatu erraldoietako izurde txikia izatea hautatu zuena. Bai baina Bixente munduko txapeldun, edo Europako txapeldun izan zela esaten dizunari, esaiozu "bai baina" aurretik eranstea ahaztu gabe, Peio anaiak munduko olaturik handienetakoak, eta Europako handienak aurkitu dituela hain urrutira joan gabe, Hendaiako sortetxetik hurbil, Euskal Herrian. Bada norbait, beraz, izen horren atzean.\nAnaia futbolaria, zu errugbilari ohia eta surflaria, geneetan nonbait "kirolaria" idatzia duzue.\nEz dakit geneetan zer jartzen duen, edo talenturik ba ote dugun, baina aita oso kirolaria genuen. Errugbian ari izan zen txikitatik, pilotan ere bai, urpekaritza egitea biziki maite du oraindik, eta Hendaiako lehen surflarietarik zen. Baditugu bere argazki eta bideoak Bidasoan surfean ari zela. Bideoa 1968koa da eta harri bitxi bat balitz bezala gordetzen dut jadanik ez baita existitzen Bidasoako olatua.\nDena den, garbi da kirolerako zaletasun hori aitarengandik jasoa dugula. Ni oroitzen naiz aitarekin igerilekura nola joaten nintzen txikitan, urpekaritza egitera ere eramaten gintuen, eta surfean ere berak abiarazi ninduen bere ohola zahar harekin.\nZuk ere kirol guzietarik probatu zenuen. Baina orduan ez omen zen ongi ikusia kirol asko egitea.\nBai, egia da. Ni mutil koxkorretan rugbya eta pilotarekin hasi nintzen. Surfean ere bai gero, tartean futbola ere probatu nuen, eta ez nintzen txarra baina hamalau urterekin Bordeleko Girondinsen zegoen anaia baten atzetik abiatzea ez zen erraza, eta azkenean rugbyan eta surfean segitu nuen. Garai hartan esaten zen hazkuntzarako kirol gehiegi egitea ez zela ona, eta gure gurasoak kritikatuak izan ziren askotan eramaten gintuztelako kirola egitera. Zorionez, gurasoek ez zieten kasu gehiegi egin kirol gutxiago egin genezan esaten zigutenei, eta sakrifizio handia egin zuten gu leku guzietara eramateko.\nAdin batean aukerak egitea ez da erraza izaten. Surfean ona zentozen, baina zuk hura baztertu eta errugbia aukeratu zenuen. Zer dela eta?\nAlde batetik mutikotan asko kostatzen zitzaidan surfa lehia bezala ikusten. Niretzat surfa itsasoarekiko erronka pertsonal bat da, eta lehia batean ikustea nire burua hogei minutuko serie batean beste hiruzpalau pertsonaren aurka borrokan gogorra egiten zitzaidan. Futbol zelaia edo pilotarako kantxa berdina da denentzat, baina surfean lehiatzeko eremua olatuak dira, eta munduan ez da bi olatu berdinik. Nahiz ona izan, ez zara zure dohainen arabera bakarrik sailkatuko. Beraz, surfean ari naizenean nahiago dut neure kautan ibili, eta itsasoarekin jolastu ingurukoekin pentsatu eta borrokatu baino. Horrela baztertzen joan nintzen surfa, eta paradoxikoki surfeko lehia hori onartu ezin nuen bitartean errugbian gero eta plazer handiagoa hartzen nuen oso lehiakorra zelako. Nire parekoarekin aurrez aurre jarri eta erronka fisiko horretan sartzea, plakaje handi bat egin eta gailentzea, barneko grina hori gustatzen zitzaidan. Beraz, hamalau urtetik aurrera surfean gutxiago bustitzen hasi nintzen, lehiaketetan behintzat, eta errugbian gero eta gehiago sartu nuen muturra. Gogoan dut CÃ´te Basqueko selekzioan ere nola aritu nintzen. Talde bikaina genuen, Hendaiako lagunak hor ziren, orain elitekoak diren batzuk ere bai, Thomas Castaignede besteak beste, eta horrelako esperientziek asko laguntzen dizute erabakitzen.\nZu ere ez al zinen bada elitekoa izan?\nTira, Biarritzen baxoa atera eta gero Beglesera joan nintzen hemezortzi urterekin. Tartean inguruko selekzioetan jokatu nuen, eta Frantziako selekzioko stagetan ere egon nintzen inoiz. Begles orduan lehen mailako talde handi bat zen, eta nik lehen urtea juniorretan egin nuen. Bigarren urtean juniorrekin hasi arren, lehen taldean ere sartzen hasi nintzen, eta Colomiersen aurka debutatu ondotik Top 16an partida batzuk jokatu nituen. Gogoan daukat nola manoir txapelketan fase final bat jokatu genuen. Final laurdenetan titular izan nintzen, eta ordezko final erdian eta finalean. Zoritxarrez galdu egin genuen Stade Toulousain-en aurka. Ordurako talde handia zen hura.\nEta orduan beste erabaki harrigarri bat. Nola ulertzen da eliteko kirolari batek, hogei urterekin, bere kirola uztea?\nArrazoi desberdinak izan ziren tarteko. Beglesen pasatako bi urteetan komertzio ikasketak egin nituen, errugbian ere gorabehera batzuk izan genituen, eta egun batean Quiksilverretik deitu zidan norbaitek, zera esateko: "Peio, nahi al duzu Quiksilverren sponsoringaz arduratu?". Ni haurra nintzenean surferako Quiksilverrek sponsorizatu ninduen eta orain hesiaren beste aldera pasatzea proposatzen ari zitzaizkidan. Alegia, ni izango nintzen gazteak aukeratzeaz eta sponsorizatzeaz arduratuko nintzena. Harrigarria bada ere, aste betean dena aldatu zitzaidan. Egia esan ez zen erraza izan, Beglesen oso lagun handiak nituen, kontraturik ez genuen oraindik baina errugbia orduan ari zen pixkanaka kirol profesional bihurtzen, apartamentua ordaintzen ziguten, eskoletan sartzen ere laguntzen ziguten, baina egunetik biharamunera errugbia baztertu eta etxera itzuli nintzen lanera. Nahiz urte batez Baionako Avironen aritu nintzen, lan batean aritzea eta errugbian goi mailan segitzea ezin nitzakeen uztartu.\nSurfean olatu handietan nabarmendu zara. Zerk erakartzen du norbera baino bi-hiru aldiz handiagoak diren olatuetara? Muga-mugako arriskuak? Sentsazio bereziek? Plazerra horretan al da?\nZaila da hitzez azaltzen. Ni txikitatik erakarri izan naute olatu handiek, agian gutxitan gertatzen den fenomenoa delako, bakana izate horrek ematen dio xarma. Kalitate handiko olatuak eta tamaina handikoak aurkitzea oso arraroa da, orduetan eta egunetan egoten gara zain, itsasoari begira horiek noiz etorriko. Baina beste aldetik erronka bat ere bada, arrisku bat hartzea, eta horrek erakartzen zaitu. Horrela badira olatu batzuk oroitzapenetan betiko iltzatuak gelditzen direnak, maitemintzen zaituztenak... Azken finean sentsazio berezia da itsasotik datorren eta itsasoan tanpez desagertuko den energia horretaz baliatzea. Gainera, inoiz ez da berdinik jaioko, olatu bakoitza bakarra baita. Harrapatu eta baliatzen baduzu, zorionekoa zu.\nBakana, maitemintzen zaituena... Olatuaz ari zarenean badirudi pertsona batez ari zarela hizketan.\nAski harrigarria da surflari guziak saiatzen direlako olatuei gizakiei dagozkien adjektiboak jartzen, pertsonifikatzen: "Olatu zitala" "polita olatua" "olatu gaiztoa"... Ederra da hori, baina aldi berean olatu batek azpian hartu zaituenean eta zurekin jolasean dabilenean alde guztietara itzularaziz, ohartzen zara naturaren indarra benetan bortitza dela. Konturatzen zara haren atzean ez dagoela sentimendurik, eta borroka egin behar duzu haren kontra.\nEgoera horietan ez duzu inoiz beldurrik sentitu izan?\nBeldurra, benetako beldurra, inoiz ez. Oroitzen naiz hamar urterekin Hendaiako hondartzan bi metroko, edo agian gehiagoko olatuetan inpresionaturik ibiltzen nintzela. Hala ere, benetako beldurra, non esaten duzun "nireak egin du...", inoiz ez dut sentitu. Eta beharrik, benetako beldurra pasatzen duzun egunetik aitzina bi aldiz pentsatzen hasten baitzara. Baina, badira momentuak halako hotzikara bat sentitzen duzunak, eta beharrik horri ere. Azken finean beldur gehiegi ez da ona, baina pixka bat bai, arrisku itsuak ez hartzen laguntzen dizulako. Oinarrian beldurra giza instinto natural bat da, eta zu babestera etortzen da arrisku handiko uneetan, beraz orain hartzen hasi garen olatu izugarri horietan ona da beldur pixka bat eduki dezagun guk ere ez ahazteko leku arriskutsu batean gaudela, bizitza urratu lezakeen leku batean. Ez baita hain tentela izan behar, bizitzak bizitzea merezi du.\nOlatuek sekulako erakarmen indarra dute edo arra handiren batek egon behar du zure baitan, bizitza urratu lezaketela jakin eta hala ere joan egin behar...\nSurfa adikzioa sortzen duen kirola da, berriro hasteko gogoa sortzen dizuten sentsazioak eta esperientziak dira. Eta bestalde, olatu handi horiei dagokienez, hain aspalditik zaude horien zain, hainbeste itxaron dituzu, iristen direnean ezin duzula beste nonbait egon, ezin dituzu huts egin.\nKontatu nola hasi zen Belharraren istorioa.\nNi txikia nintzenean hasi zen, edo ni baino lehenago. Belharra arrantza gune bat da, Itsasoko mapek beti kokatu izan dute oso gune arriskutsu bezala, sagailo handiko egunetan sekulako olatuak sortzen baitziren. Ziburu eta Donibane Lohizuneko arrantzaleek ezagutzen dute leku hori. Badira izugarrizko istorioak Belharran marinelei gertatuak, heriotzak tarteko.\nNi haurra nintzela eta gurasoekin autoan Hendaiatik Donibanera joaten ginenean kostako bidetik, egun batzutan itsaso erdian olatuak ikusten nituen eta ez nuen ulertzen. Niretzat olatuak itsas ertzeko kontua ziren, eta han urrutian apar txuri handi hura hausten ikustean "zer arraio da hori?" pentsatzen nuen. Pixkanaka, amets egiten hasi nintzen olatu haiei begira.\nBeglesetik Euskal Herrira itzuli eta olatu handietan trebatzen hasi nintzenean egun batean olatu haiek hartu ahal izango nituela pentsatzen jarri nintzen. Max Larretxe izeneko lagun batekin moto akuatikoaren laguntza bidezko surfaren teknika landu nuen. Mototik ateratzen den soka batek abiadura hartzen laguntzen dizu, eta behin olatuan sartzean soka askatu eta zu moldatzen zara olatuarekin. Bitarte horretan, bi urtez Sokoan bizi izan nintzen eta nire gelatik, leiho batetik itsasoa eta Belharrako olatuak aurpegiz aurpegi ikusten nituen. Begira egoten nintzen, eta egun batzutan olatuak izugarriak ziren. Orduan pentsatu nuen zinez polita izango zela noizbait olatu haiek surfeko oholarekin hartzea.\nHorrela, lehenik lagunei komentatzen hasi nintzen, hitz egiten. "Begira, uste dut Hendaia eta Donibane Lohizuneren artean badela leku bat zerbait egin genezakeena". Baina jendearentzat Hendaia olaturik gabeko hondartza da eta olatu handiez hitz egin eta Hendaia eta Donibane Lohizune aipatzea ez dira ongi uztartzen. Ez zuten serio hartzen. Urtebete baino gehiago joan zen horrela, eta 2001eko egun batean, ni Kanarietara nindoan lanera baina banekien egun hartan sagailo handia egongo zela, eta Belharrarentzat egun ona izango zela. Orduan Max Larretxeri eta Hossegoreko lagun bati deitu, eta esan nien: "Lagunak, uste dut gaur Belharran olatu festa handia izango dela, eta hobe zenukete ikustera etorriko bazinate". Betiko erantzuna: "Zure olatu horrekin zenbat kontu...". Baina astun samarra izan nintzen, eta etorri egin ziren. Itsas ertzetik kilometroetara beren begiekin ikusi zituztenean Belharrako olatuak nola lehertzen ziren txundituak gelditu ziren. Hor abiatu zen beraz nire ametsa betetze bidean aurrera.\nAzkenean 2002ko azaroaren 10ean ausartu ginen. Ziburuko portuan uretan sartu ginenean bagenekizkien marinelei gertatuak, eta gu han gindoazen moto akuatikoa eta oholarekin leku beldurgarri hartara. Ziburu parean pasa eta begira jartzean itsaso erdian mendiak ikusten genituen. Hura zen Belharra. Gainera egun hartan haize asko zebilen eta ez dakit uste genuen baino handiagoak ez ote ziren olatuak, baina begi aurrean ikustean are handiagoa dirudi denak. Lehen saio hura ikusgarria izan zen. Olatuak hartu eta berriz itsas ertzera, lurrera itzuli ginenean amets batean bezala geunden. Esperientzia handiko surflariak izan arren, inoiz ez genuen begien aurrean halako olaturik ikusi. Bagenekien zerbait handia egin berri genuela.\nZenbat neurtzen zuten?\nZortzi metro-edo... Baina hori anekdota bat besterik ez da, ez zait gustatzen joko horretan sartzea. Hori Hawaiiko kulturaren barruan sartzen den zerbait da, metroak esan eta jendea harritu nahi izatea. Hango olatuak handiak dira benetan, bai, baina handiagoak egiten dituzte hizketan. Hawaiien olatuen neurriei dagokienez, edo metro eta erditik beherakoak dira, edo lau metrotik gorakoak. Ez dago tartekorik. Gureari dagokionez, nik esango nuke hiru-lau metrotik gorako olatu denak izugarriak direla, eta Belharrakoak hori baino dezentez handiagoak zirela.\nEta arriskuak zenbat neurtzen du?\nEgia esan ez dakigu gehiegi, galdera ikurrak besterik ez ditugu. Baina Tahitiko Teahupooko olatu ezagunetatik, edo Hawaiiko Mavericks edo Waimeako olatuetatik ezberdina da. Horiek surf leku izugarri ezagunak dira, eta Belharra ez dago horien mailan, baina hurbiltzen hasten zaie. Teahupoo, Waimea eta horiek arriskutsuak dira olatu handiak daudelako, baina batik bat azpian arrokak dituztelako. Belharran ere arrokak daude hondoan, baina sakonera handia dago, beraz ur azpian harriekin topo egiteko arriskua ez da hainbestekoa. Hori dela eta Belharran bigarren saioa izan genuenean polemika handia sortu zen. Hawaiiko jendea erretxindurik zegoen Europan hain olatu handiak aurkitu genituelako, eta orduan egindakoa gutxiesten hasi ziren, "erraza da Belharrakoa, ez baitago arriskurik". Baina Peter Cole izeneko amerikar batek, Hawaiien olatu handietako leienda bat izateaz gain, zientifikoa eta fisikaria denak, azkar isildu zituen kexa haiek guztiak. Colek nik ez nekien zerbait azaldu zuen, sakonera handiko uretan lehertzen ziren olatuak besteak baino arriskutsuagoak zirela. Izan ere, sakonera handi horrek zirimola askoz ere gehiago sortzen du, eta zirimola gehiago egoteak esan nahi du ur azpian askoz denbora gehiagoan eduki zaitzakeela olatuak, minutu bat baino gehiago. Eta ur azpiko minutu bat, ez da norbere bainuan minutu batean burua ateratzeko zain egotea.\nZer da ba olatuak zapaltzean ur azpian gertatzen zaizuna?\nAskotan egiten dut konparaketa animaliekin olatu azpiko zirimola azaltzeko. Zuk pentsa ezazu txoria zarela, baina ez duzula txoriek izaten duten orientatzeko eta espazioan kokatzeko dohainik. Lanbroan barrena zabiltza, mendian ezagutzen ez duzun leku batean, galduta. Beraz, hegan zoaz, galduta, ez duzu ezer ikusten, eta gainera ezin zara orientatu. Nahiko angustia izan behar du. Horri gehitzen badiozu alde guztietara astintzen zaituen indar bat duzula gainean, eta gainera ezin duzula arnasarik hartu, uste dut uler litekeela gutxi gorabehera olatu azpian zer sentitzen den. Baldintza horietan minutu bat baino gehiago egiteak gogorra behar du izan. Eta, zoritxarrez, serie baten hasieran tokatzen bazara, eta ez bazara garaiz errekuperatzen, haren atzetik beste olatu bat datorkizu, eta agian beste bat. Oso dramatikoa izan daiteke. Belharran arrisku hori badago, baina espero dut inoiz gertatuko ez diren gauzak izatea.\nHiru urte dira Prestigena gertatu zela. Zu itsasora askotan ateratzen zara, nola dago orain?\nNik itsasoa oso garbi dagoela atzematen dut. Aitortu behar dut Prestigen afera urrunetik bizi izan nuela Ingalaterran bainintzen urte hartan. Eta niretzat badu beste alderdi bat ere. Hain zuzen Prestige hautsi zuen itsasoaren indar hari esker iritsi zitzaizkigun Belharrara hainbeste denboran zain geunden olatuak. Kuriosoa da. Dena den, ni lehengo urteko irailean itzuli nintzen Ingalaterratik eta hondartzak garbi aurkitu ditut. Egia da beltzune batzuk ikusten direla zenbait harritan baina bainatu gaitezke, eta nahiz Prestigetik gasolina xurgatzen segitu behar den, niretzat istorio hura bukatua dago.\nZorionak eman beharko zaizkie hondartzak garbitzen aritu zirenei.\nEz dakit ba. Ikusten dudanean zenbat diru xahutu den hondartzak garbitzeko eta ikusten dudanean nola egina izan den lan hori, bihotzean min ematen dit. Arroketako beltza garbitzen presiozko mangerekin ibili dira, eta horiek petrolioaren beharra dute martxatzeko. Gainera zikina kentzeko erabili den ur hori guztia berriz itsasora joan da, eta orduan ea garbiketa horrek zertarako balio duen galdetzen diot nire buruari. Horrek izorratzen nau. Kasualitatez, justu Prestigerena gertatu zen une berean ingurumenaz liburu bat irakurtzen ari nintzen, Biorn Lomborg izeneko batek idatzia Ã»"ingurumenarekiko eszeptikoa"Ã» eta nahiko hauts harrotu duena. Bertan azaltzen zuen, eta Prestigena ikusi ondotik nik uste ez dabilela oker, Exxon-Valdes bezalako katastrofeetan edo Alaskako katastrofeetan bost urteren ondoren zer ikusten den. Bost urteren ondoren presiozko mangerekin garbitu ziren gune guziak garbi zeuden, baina itsasoko landaretza ez zen berriz hazi. Aldiz pertsonarik sartu ezin eta garbituak izan ez ziren leku guzietan, alde batetik denak garbiak ziren eta gainera landaretza berriz hazia zegoen. Ez dut esan nahi bere kabuz utzi behar zaionik denari, baina Prestigekin uste dut diru asko xahutu dela alferrik eta parte bat gordetzen ahal zela ingurumenarentzat eraginkorragoak diren gauzak egiteko. Izan ere planeta hau denentzat berdina da, eta gu gure aldetik hondartzak garbitzen saiatzen bagara, baina planetaren beste aldean askoz gauza ustelagoak gertatzen ari badira ez goaz inora. Gainera argi da ingurumena ez dela politikoen agendetan lehentasuna duen gaia. Beraz maite duenak, bakoitzak bere mailan egin beharko du ahalegina.\nBixente Lizarazu, anaia\nÂ»Nahiko goiz bereizi ginen, Bordelera joan zenean berak hamalau urte zituen eta nik zortzi, beraz ezin izan dugu anaia arteko harreman ohikoa izan. Hala ere, askotan topatzen gara, biek ere surfa asko maite dugu, eta askotan joaten gara surfera. Nik futbola aldiz, ez dut hainbeste segitzen. Munduko txapeldun izan zenekoa berezia izan zen etxean, eta ni ere han nintzen Parisen, baina nire anaia ez baldin bazen izan ez dakit finala ikusiko ote nuenÂ».\nSurfa kirola baino gehiago\nÂ«Irristatze kirolen inguruan moda handi bat zabalduta dago, Europa mailan, Ingalaterran zenbait saiakera izan ziren, baina hemen inguruan hasi zela esan daiteke, Biarritzen, Hossegoren... Hortik sortu ziren Quiksilver bezalako enpresak, eta lagun asko enplegatzen dituzten enpresak bihurtu dira orain. Ni bezalako gazteei etxean lan bat edukitzea eta aldi berean bidaiatzea ahalbideratzen digu, eta zortea duguÂ».\nPeio Lizarazu 1975ean jaio zen Hendaian. Gaztetan kirol gehienak probatua, errugbiaren bideari heldu zion lehenik. Begles taldean lehen mailan aritu zen hogei urterekin, baina Quiksilver jantzi enpresak lana eskaini zion, eta hari baiezkoa emanik surfaren mundura itzuli zen. Komertzioan egindako ikasketak baliaturik, Bordelen lehenik eta orain gutxi Ingalaterran sakonduak, Quiksilverren team-manager bezala ari izan zen urtetan, eta orain komertzial bezala dihardu. Surf ingurua ofizio eta surf mundua afizio, olatu handietan nabarmendu da, eta 2002ko azaroan munduko olaturik handienetakoak aurkitu eta gozatu zituen Hendaiatik Donibanerako itsasoan, Belharra izeneko itsas gunean.\nDoinua: Sastarretik hasita\nAmetsak ezin inoiz\nberaz ez jaitsi inoiz


Migrainaren ezkutuko arrazoiak\nMigrainak zerk sortzen dituen jakitea ezinbestekoa da ezgaitzailea den buruko min berezi hori saihesteko. Migrainak izaten dituztenek ondotxo dakite ez dela buruko min sinplea. Badira gorakoekin hasi eta zorabiatzera iristen direnak; beste batzuek inurridura-sentsazioa izaten dute gorputz-adarretan eta mihian, hitz egiteko zailtasunekin; beste batzuei ikusmena lausotu egiten zaie, eta begia argi distiratsu txiki eta arraroz betetzen zaie. Eta badira sintoma horiek guztiak batera jasaten dituzten pertsonak ere, buruko edozein mugimendurekin, edo argiaren aurrean besterik gabe, mina areagotzen zaiena. Horregatik, gela ilun batean ohean etzatea izaten da gaixoarentzat “atakea” pasatu arte irtenbiderik egokiena, eta ia bakarra.\nZerk eragiten du migraina?\nAdituek diotenez, trastorno horrek oinarri genetikoa du: badira migraina jasateko aurrejoerarekin jaiotzen diren pertsonak, eta ez dago horren kontrako antidotorik. Baina posible da migraina atakeak denboran zehar bakandu eta berandutzea, esperientziak egiaztatutako faktore abiarazleak baztertuz.\nEta apnea balitz benetako arrazoia?\nHorixe gertatzen omen zaie beren atakeak goizean, ohetik jaiki bezain laster izaten dituzten gaixo askori. Neurology aldizkarian argitaratutako ikerketa batek dioenez, apneak eragindako oxigenazio eskasak –gaixoa lo dagoen bitartean arnasketa geratu egiten da, edo oso azalekoa izaten da segundo edo minutu batzuetan, hainbat aldiz orduro– buruko mina ekarriko luke. Kasu horietan, apnea tratatzen ez bada, migraina atakeak behin eta berriz errepikatuko dira.\nElikadura-jasanezintasun bat izan daiteke arazoaren sortzailea\nArrazoi hori susmatu behar da migraina bazkal edo afalostean agertzen bada. Horrela gertatuz gero, apunta ezazu zer jan eta edan duzun horietako kasu bakoitzean. Histaminak, adibidez –ardo beltzean, gazta eta platanoetan dagoena, besteak beste– edo kafeinak berak ere erreakzio mingarri hori eragin dezakete.\nAgian estresaren ondorioa besterik ez da. Migraina gertakariak batez ere gauez agertzen badira, buruko min tentsionaltzat hartu beharko lirateke horiek agian, migraina baino gehiago zentzu hertsian. Kasu horietan, antsietatearen eta estresaren ondorioz, lepoko, matrailezurreko edo baita buruko ile-larruko muskuluen zurruntasunak eragingo lukete migraina. Begi-bistakoa den bezala, erlaxatzeko teknika eta prozedurek arazoa konpontzen lagunduko dute.\nMenstruazioarekin ere jasaten da\nHiru emakumetik bati gertatzen zaio. Obulazioaren aurretik estrogenoen maila jaisten bada, odol-hodiak inflamatzen dituzten proteina batzuk aktibatzen dira; nerbioen sentiberatasuna areagotu egiten da eta mina agertzen da. Horrelakorik gertatzen bazaizu, esaiozu medikuari, diagnostikoa egiterakoan eta tratamendua agintzerakoan kontuan har dezan.\nMina arintzeko formulak\nPertsona askorentzat oso lagungarriak izaten diren hainbat teknika daude, mina arintzen dutenak. Horietako bat masajeak dira. Erpuruarekin eta hatz erakuslearekin sakatu sudur gaina; ondoren eman masajea bekainetan, horien berezko formari jarraituz, eta amaitzeko egin lokietan zirkulu modukoak, hatzekin presionatuz.\nTentsioa gutxitzea da beste bide bat. Itxi eta ireki begiak, sakatu eta bultza mihia aho-sabaiaren kontra, egizu irribarre aurpegiko muskuluak ahalik eta gehien behartuz. Era horretan aurpegia destentsatu egingo da, migraina bera ere arinduz.


English Mastweiler (Rottweiler-English Mastiff Mix) informazioa, txakurkumeak, argazkiak, tenperatura, bideoa - Txakurrak\nEnglish Mastweiler Rottweiler eta English Mastiff zeharkatuz sortutako diseinatzaile arraza da. Arraza honek bandogge kategoriari dagokionez, bere gorputzaren egiturari dagokionez inkoherentzia erakusten du, itxura altua, astuna eta gihartsua izan dezakeelako edo altuera laburra eta ahula izan dezakeelako. Buru zabaleko txakur hauek ...\nMastweiler ingelesa Rottweiler eta zeharkatuz sortutako diseinatzaile arraza da Mastiff ingelesa . Arraza honek bandogge kategoriari dagokionez, bere gorputzaren egiturari dagokionez inkoherentzia erakusten du, itxura altua, astuna eta gihartsua izan dezakeelako edo altuera laburra eta ahula izan dezakeelako. Buru zabaleko txakur hauek mutur sendoa eta larruazala solteak dituzte. Izaera erne eta zainduak zaindari txakur bikainak bihurtzen ditu, haien gurasoengandik oso heredatutako ezaugarria zaintzeko gaitasunagatik ospea handia lortu baitute.\nIngelesezko Mastweiler Pictures\nMastweiler txakur ingelesa\nIngelesezko Mastweiler Irudiak\nIngelesezko Mastweiler Argazkiak\nIngeles Mastweiler Puppies\nIngelesezko Mastweiler Puppy Images\nIngelesezko Mastweiler Puppy Photos\nIngelesezko Mastweiler Puppy Pictures\nIngelesezko Mastweiler Puppy\nBerokia Laburra, laua eta lodia\nKolore Beltza, marroia, iluna iluna, beltza eta beltzarana, txokolatea, zilarra, merla, motatxoa, urrea, orbanatua\nTaldea (Arrazakoa) Diseinatzaile txakurra\nBizi-itxaropena 9 eta 13 urte bitartean\nPisua 110 eta 150 kilo\nAltuera 26 hazbeteko inguru\nTenperatura Tenplea, ausarta, leiala eta babeslea.\nHaurrekin ona Bai batez ere sozializatutakoan gainbegiratzea beharrezkoa den arren\nZaunka Ez du beti zaunka egiten arrotz bat ikustean, jolasten ari den bitartean marrua igortzen duenean izan ezik.\nUrtean sortu zen Ingalaterran\nLehiaketa erregistroa / kualifikazioaren informazioa ACHC (American Canine Hybrid Club), DRA (Dog Registry of America, Inc.), IDCR (International Designer Canine Registry), DDKC (Designer Dogs Kennel Club)\nIngelesezko Mastweiler Puppy Video:\nArraza hau Birminghameko txakur zaletu talde batek garatu omen zuen Molosser arraza bat sortzeko asmoarekin, gorputz-multzo handiarekin. Baino handiagoa izatea nahi zuten Mastiff ingelesa arintasuna, lan egiteko gaitasuna, zaintza trebetasunak eta polizia eta militar funtzionarioek agindutako betebeharrak betetzeari dagokionez. Era berean, ondo entrenatu eta familiako lagun onak izan daitezen txakurrak nahi zituzten. Hori dela eta, Alemaniatik Rottweiler arraza inportatu ondoren, Bullmastiff, ingeles mastin eta ingelesekin eta gurutzatzen hasi ziren Napoliko mastina eskuragarri Erresuma Batuan. Espekulazioen arabera, geneak Daniar Handia , Presa Canario , eta Irish Staffordshire Bull Terrier hazkuntza programa burutu bitartean ere ezarri dira.\nMastweilerrek leialtasun handia erakusten dio jabeei eta bere familiari. Oso babesgarria da etxeko eta lurraldearekiko, neurri guztietan babesten du, Rottweiler eta Mastiff gurasoek bezala. Arraza honen zaintza-senak oso haserre egiten du ezezagunek aurpegi ezezagun bat ikusita zaunka egitera behartzen duena, nagusia bere burua sartzeaz larritzeko. Haurrekin leuna izan arren, heldu baten arreta zaindua behar da txikiak txakur horien konpainian daudenean. Izan ere, tamaina handiko txakur hauek txikiak eraitsi ditzakete beraiekin jolasean ari direnean. Eguraldi epeletan ondo hazten den arren, tenperatura hotzetan bizitzeko erosoagoa da. Jolasten edo beldurtzen ari den bitartean marmar bat bota dezake, sirena baten soinuarekin ere erreakzionatuz.\nTxakur hauek oso bizkorrak direnez, erraz nekatu gabe altuera handira salto egiteko gai direnez, jabeek beren maskotak egunerokoan ariketa fisikoa eta fisikoa burutzeko gauza izan beharko lukete.\nMantentzeko errazak diren txakur hauek ez dute arreta gehiegi behar. Maiz garbitu berokia hildako ileak kentzeko. Begiak eta belarriak garbi edukitzeak infekzio aukerak gutxitzen ditu.\nMastweiler ingelesak sabel oso sentikorra omen du, artoari eta oilaskoari alergia ematen baitie. Muskuluak eta belarriko infekzioak dardaratzeko arazoren bat ere aurki dezakete.\nTxakur adimendun hauek ikasle bizkorrak dira, baina zenbaitetan portaera egoskorra eta desobedientea izan dezakete. Hori dela eta, entrenatzaile gaixo eta trebea ezinbestekoa da norabide egokira eramateko. Txakurkumeen garaitik obedientzia eta sozializazio trebakuntza ezartzeak lagun dezake bere nortasuna modu atseginean garatzen. Jabeek errefortzu metodo positiboak sartu beharko dituzte prestakuntza prozesua emankorra izan dadin.\nTxakur janari lau lau eta erdi eta sei katilu inguru eman behar zaizkie egunean hiru aldiz. Sartu elikagai nutritiboak dietan osasuntsu mantentzeko. Urdaileko arazoak izaten dituztenez, kontuz hornitzen ari zaren janari motarekin.\njack russell rat terrier nahasketa\nminiaturazko pinscher koloreak txokolatea eta herdoila


ONEKIN Programa - onekin.eus\nEkintzailetza aurreratuko proiektu berriak garatzeko arreta-zerbitzu orokor eta pertsonalizatua (proiektu berritzaileak eta/edo osagai teknologiko handikoak, edo baita ere, gaitasun handiko industria-proiektuak).\nIzaera berritzaile eta oinarri teknologiko handiko start-up edo proiektuak.\nProduktu edo negozio-lerro berrietan jardungo duten eraldaketa eta/edo banaketa-enpresak.\nChef eta gastronomia-enpresa berritzaile eta/edo eraldatzaileak.\nIzaera ekintzailea duten proiektuak.\nZerbitzu eta/edo produktuetan berritzaile diren enpresak.


Euskal Herria – 10 orrialdea – Sopela.net\nArrasatera 1.000 baietz!\n2014 ekaina 2 Iruzkinik ez\nEkainaren 8an GURE ESKU DAGO mugimenduak antolatu duen erabakitze eskubidearen aldeko giza katea osatzeko ordua helduko da eta motorrak ederki berotzen ari dira. GURE ESKU DAGO agerkari digitalean herriz herri egiten ari diren bideoak ikusgarriak dira eta ekimen honen arrakastaren lekukoak dira. Sopela, Berango, Urduliz, Barrika eta Lemoiz herrietako lagunok ere aurretiaz ipinitako helburuak ederki gainditu dituzte.\nArrasateko 25. kilometroa osatzeko 400 pertsona beharrezkoak ziren eta jadanik 800 lagunek euren metroa erosita dute. Pasa den larunbatean, azken txanpa bultzatzeko, Sopelako plazan herrien arteko herri kirolak erabili zituzten aldarrikapena hau indartzeko. Gainera giza katearen entsegua egin zuten Sopelako Udaletxea inguratuz. Hona hemen zabaldu duten bideoa 1.000 baietz! lortzeko deialdia ozenki lau haizetara zabalduz. Ekainaren 8an denok Arrasatera! Apunta zaitezte autobusetan. Historikoa izango da eta!\nErabakitzeko eskubidearen alde, kirol lehia Sopelan\n2014 maiatza 29 Iruzkinik ez\nLarunbatean, maiatzak 31, Gure Esku Dago ekimenak antolaturik herrien arteko herri kirol lehia izango da Sopelako udaletxeko plazan 11:00etatik aurrera.\nLemoiz, Barrika, Berango, Urduliz eta Sopelako lagunek hartuko dute parte, hain zuen ere, ekainaren 8an erabakitzeko eskubidearen alde egingo den Durangotik Iruñerainoko giza katearen 25. kilometroa osatuko duten herriek.\nAntolatzaileek “Gure Esku”ren kamisetarekin joateko deia egin ondoren, jatekoa eta edatekoa egongo dela jakinarazi dute.\nKirol lehiaren amaiera gisa-katea osatuko da.\nGure Esku Dago. Sopelako bideoa\n2014 maiatza 21 Iruzkinik ez\nSopeloztarrok 25. kilometroa beteko dugu erabakitzearen aldeko eskubidea aldarrikatzeko ekainaren 8an osatuko den giza-kate erraldoian.\nGure herrian lagun askok eman dute izena giza-katean parte hartzeko… hona hemen Sopelan egindako bideo ederra:\nErabakitzeko eskubidea eta libertatearen foruei buruzko hitzaldia Sopelan\n2014 maiatza 19 Iruzkinik ez\nMaiatzaren 21ean, asteazkenean, Erabakitzeko eskubidea eta libertatearen foruei buruzko hitzaldia izango da Sopelan Kurtzio kultur Etxean, 19:00etan.\nHitzaldia Gure Ssku Dago Sopela, Plaza Beltza Kulturgunea eta Uribe Kostako Naparrak taldeek antolatu dute eta hizlaria Tomás Urzainki izango da\nTomas Urzainki Mina, jurista eta historialaria da. Iruñean jaio zen eta egun abokatutzan dihardu. Eusko Ikaskuntzan aritu da eta Nabarraldeko presidentea izan zen 2001an sortu zenetik 2006 urtera arte. Hainbat liburu idatzi ditu: La Navarra marítima, Navarra sin fronteras impuestas, Recuperación del Estado propio, Navarra, Estado europeo etab.\nEhBilduren ekitaldi nagusia Sopelan\n2014 maiatza 17 Iruzkinik ez\nOstiralean, hilak 16, EhBIlDUK europar hauteskundeei begira Sopelan antolatu zuen ekitaldian koalizio honen zerrendaburua den Josu Juaristik eta Laura Mintegi legebiltzarkideak hartu zuten parte. Haiekin batera Leire Pinedo EhBILDUren legebiltzarkidea eta Sopelako zinegotzia egon zen.\nErabakitzeko eskubideari bai lelopean izandako ekitaldiaren laburpena hemen duzue:\nJosu Juaristi eta Laura Mintegi Sopelan\n2014 maiatza 14 Iruzkinik ez\nEhBIlDUK europar hauteskundeei begira Sopelan antolatu duen ekitaldian koalizio honen zerrendaburua den Josu Juaristik eta Laura Mintegi legebiltzarkideak hartuko dute parte. Haiekin batera Leire Pinedo EhBILDUren legebiltzarkidea eta Sopelako zinegotzia egongo da.\nErabakitzeko eskubideari bai lelopean ekitaldia ostiralean izango da (hilak 16) 19:00etan Jauregizar plazan (Plaza Beltza)\nHonekin batera jakinarazi Junta Elektoralak EiTBn EhBILDUk zuen doako tarteak UPyDri eman dizkiola, horrela, lehen EhBILDUK zituen 30 minutuen ordez 10 minutu izango ditu soilik kanpaina osoan zehar. Egoera honetan, hona hemen EhBILDUren kanpaina spota.\n“Gure Esku”-ren bidez, Koldo Saratxaga Sopelan\n2014 maiatza 8 Iruzkinik ez\nGure Esku herri ekimenaren bidez, Koldo Saratxagak hitzaldia emango du Sopelan datorren maiatzaren 12an, astelehena, 19:00etan Kurtzio Kultur Etxean.\nKoldo Saratxaga, ingeniari teknikoa da, enpresa kudeaketan aditua, batez ere, management arloan, eta NERGROUPeko sortzailea eta sustatzailea. Hitzaldiaren gai izango da: ¿esperamos o nos movemos? ¿Será posible el bienestar futuro, con una sociedad pasiva?\nGure Esku ekimenak erabakitzeko eskubidea aldarrikatzen du, “Herri bat gara, erabakitzeko eskubidea dugu, herritarron garaia da” lelopean eta datorren ekainaren 8an Durango eta Iruña lotuko duen giza kate erraldoia antolatu du. Giza kate honetan sopeloztarroi 25. kilometroa betetzea egokitu zaigu, Arrasateko udalerrian, eta horretarako gutxienez 400 lagunen esku-hartzea behar beharrezkoa da.\nEuropar hauteskundeen kanpaina abian da Sopelan\n2014 maiatza 7 Iruzkinik ez\nEuropar hauteskundeen kanpaina abian da herri guztietan, baita Sopelan ere, horrela ostiralean, hilak 9, EhBilduk ekintza bi antolatu ditu Herritarren Eskubideei Bai, troikari ez lelopean.\nEkintza honako hauek dira:\n.-19:00etan kotxe karabana elizatik abiaturik\n.-20:00etan triki-poteoa Larrabasterrako Urgitxieta plazan\nPage 10 of 20« Lehena...«9101112»20...Azkena »


iraila 2014 - Page 2 of 3 - Ase eta Gose\nira-20 Gernikako mostatxoak\nDESHIDRATATUAK ETA LIOFILIZATUAK Horrela dauden jangaiei aplikatutako prozesuaren ondorioz, ur-eduki osoa (ia ezinezkoa, praktikan) edo gehiena erauzi zaie. Hezetasun gabezia horri esker, elikagaiak luzaroago iraungo du jangarri eta, beste ikuspegi batetik, elikagai-plegu berriak sortuko dira: errazkiago garraiatzeko modukoak, bereizgarri … Continue reading →\n20. iraila 2014 by edortagirre\n19. iraila 2014 by edortagirre\nira-18 Antxoa txikiak bartxuritan\n18. iraila 2014 by edortagirre\nIra-17 Eperrak txokolateaz\nPINTXO BANDERILLA Herri askotan egiten dira orain pintxo lehiaketa, txapelketa, sariketa eta antzekoak. Sormenari eta kulturari ate-leihoak zabaltzea den aldetik, ongi etorri biharko janariaren prospekzio hauetara, autore-sukaldaritza sustatzen duten profesional gazte ausart horien eskutik. Guk, dena den, ez dakigu … Continue reading →\n17. iraila 2014 by edortagirre\nIra-16 Baigorriko piperrada\nELIKAGAI TRANSGENIKO EKOLOGIKOAK Datorren astean estreinatuko dugun udazkenak dagoeneko ekarritako bitxiak. Ikusi eta sinetsi ez. Zergatik gertatzen den, ez dute argitu. Baina geroz eta zientzialari gehiago eskatzen ari dira elikagaien ekoizpen ekologikoa eta transgenikoa konbinatzea, hots, elikagai transgeniko ekologikoak … Continue reading →\n16. iraila 2014 by edortagirre\nira-15 Babarrunak, harren jaki\nARDOA Udagoien edo udazkena dugu, beraz, Donostiako Bandera emanik. Meteorologiak eta egutegiek nahi dutena esango dute. Garaiko gai topikoak perretxikoak, ehiza eta ardoa. Orijinalak izateko jaioak ez gaudenez, hortxe larrazkeneko gure lehen pilula. sin: arnoa, ardaoa. Euskara zaharretik dator … Continue reading →\n15. iraila 2014 by edortagirre\nIra-14 Fruitu lehor garrapiñatuak\n14. iraila 2014 by edortagirre\nIra-13 Itsas aingira\nGaur, Donostiako bandera entregatuko da eta, horrekin batera, uda parteko pertsiana itxiko. Eguraldi onak gorabehera, trajebainua etxean utzi, erlojua berriro eskuturrera eta ispiluan begiratuko dugu geure burua, konponbide bila. Ez san Simon, ez san Juda, baina negua hemen da. … Continue reading →\n13. iraila 2014 by edortagirre\nIra-12 Antxoa txikien arrauzkia\nPIPER GARAIA Joan da, kasik, aurtengo uda tristea. Urte osoa triste (meteorologian): ez neguan hotz serio, ez behar bezalako euri, ez ganorazko berorik… Energia garbiak suntsitu bai, dena erradiaktibitate, ikats eta petrolio negozioetan multinazionalei dena ematea bai, baina lezioa ikasi … Continue reading →\n12. iraila 2014 by edortagirre\nIra-11 Xabiroi frijituak\nEMULTSIOA Latinezko mulcere hitzak nahastea esan nahi du euskaraz. Emultsioa, beraz, nahasketa. Egoera normalean elkarrekin nahasgarriak ez diren bi likidoren elkarketa hertsia da emultsioa. Eskuarki, bitarteko mekanikoak (astinketa, zentrifugazioa) edo bestelakoak (substantzia eragile edo emultsionatzaileak) erabiliz, likido batean (ur … Continue reading →\n11. iraila 2014 by edortagirre


UPNren aurka hobeto bizi gara? • ZUZEU\nUPNren itzala oso luzea da Nafarroan. PSOEren eskutik urteak eta urteak egin ditu boterean, eta euskararen aurkako gurutzada du bozka-iturri seguruenetako bat. Nafarroako jatorrizko hizkuntzaren aurkako ezinikusia eta gorrotoa hedatzen lan handia egin du UPNk, PPrekin batera eta PSNren babes “pasiboarekin”. Euskara eta oraindik dirauten euskaldunak baztertzea eta lotsaraztea du ekinbide ohikoenetakoa.\nHizkuntza politika anker bezain sendo horren ondorioz, nafar askorentzat, euskara da “baskoek” Nafarroan inposatu nahi duten kanpoko hizkuntza “artifizial eta ezdeusa”, “ETAzaleen hizkuntza”, “iraganeko kontu bat”, eta abar, eta abar.\nUPN-PP(+PSN)ren muturreko hizkuntza politikari, Izquierda-Ezkerrak egiten dio aurre noiz behinka, eta Bilduk nahiz Geroa Bai-k askoz sarriagotan.\nOposizio motza da baina. Aldian aldiko erasoei hedabideen bidez aieneka erantzutekoa, Nafar parlamentuan ekimen bat edo beste aurkeztekoa, eta ez estrategia sendo eta epe luzeko baten emaitza.\nNafarroako alderdi abertzaleek euskarari dagokionez estrategiarik badute, ondo ezkutuan gordeta daukate; alabaina, “constitucionalista” direlakoen etengabeko erasoek, “euskararen alde” agertzeko aukera eskaintzen diete, noiznahi. Baina hori da guztia, edo ia guztia. Bereziki Geroa Bai eta bere gazte erakundearen aldetik.\nGeroa Bai osatzen duten taldeen (EAJ, Zabaltzen, eta Atarrabia taldea) jarduna espainiera hutsezkoa da ia %100ean. Adibide esanguratsua da interneteko jardunak eskaintzen diguna. Ez Geroa Baik, ez EAJk, ez Zabaltzenek, ez Gazteok Baik ez dute sikiera webgunea bera ere euskaratzeko lanik hartu, euskarak erakunde horietan betetzen duen lekuaren irudi aparta eskainiz.\nEzker abertzalean ere, euskararen eremuan hutsuneak oso agerikoak dira baina. Adibidez, gaur bertan jaso dugu etxean, Altsasuko udaletik (Bildu), espainiera hutsezko ene(bada)garren gutuna.\nBarcina, Maya, Sanz, Jimenez eta enparauek, mendeotako batean boterea galduko balute, agerian geratuko litzateke alderdi abertzaleon euskararekiko arduragabekeria.\nNafarroan euskararen aztarnak museora bidaltzeko, ez dugu etsaien beharrik, bistan da.\nNew York Times (1899) euskaldunei buruz: "Askatasunaren maitasun kartsuagatik dira ezagunak"\n9 pentsamendu “UPNren aurka hobeto bizi gara?”-ri buruz\nAndoni Errazkin Beratzadi 2013-07-18 13:46\nAgur JonJo Agirre jauna:\nBat ethortzen naiz idatzi duzunarekin.\nEzker Abertzalea’ euskaltzaleena den eta euskaldunena den sociologia da. NFEan sexual, cultural nahiz statal egoera eraldatu nahi izanez gero, ezkertiartasunetikan eraldatu behar izanen da, ezkertiartasunaren baithan aurkitzen baita bethi eraldaketaren aldeko jendea, eta Ezker Abertzaleak ez du euskarazko ezkertiar egunkari bat euskarazko ezkertiar argitaletxe bat.\nEzker Abertzalearen intellectual elikadura imperial hizkuntzetan gauzatzen da. Sakoneko kontraerran hori solutionatu ezean, ezinezkoa da colonial Statua soveranu Statuan constituitzea.\nEzker Abertzaleko irakurle bati: zentzuzkoa iduritzen al zaizu independentista sociologiak’ euskarazko nahiz angalarazko harremana ez jorratzea? Pensamendu hoberena angalaraz gauzatzen da. Munduan liburu gehien itzultzen den hizkuntza angalara da. Non daude euskara eta angalara dominatzen dituzten militante-cuadroak?\nBERRIA egunkariak zergatikan ez du Angalarazko versionea? Horrela mundu guztian irakurri ahal izanen lukete zuzen-zuzen-zuzenean gure Herrian, Nationean, Statuan gerthatzen denaren berri.\nSugar 2013-07-18 14:35\nEta zergatik ez degu Euskara baztertzen Anglararengatik? Ze berdin zait Espainiera, Txinera…. Euskara deuseztatzen badu.\nIngalesa ikastea? Bale baina ez natibu bezala, ze hemen bizitzeko ezinbestekoa izan behar dun hizkuntza Euskara da, eta besteak ikasi bai, gero zure lanerako behar badituzu hobetu ditzazkezu, bainan badirudi ezinbestekoa egin nahi digutela atzerriko hizkuntzak natiboak bezala jakitea, denok Euskal Herritik kanpo joan behar omen garelako bizitzera edo.\nZe bestela ez dut ulertzen, famili medikua izateko Ingeles maila izugarria izan behar dezu? Ogigilea izateko? Albaitaria? Orduan? Atzerriko hizkuntzetan maila bat izatea bale, bainan edozein atzerriko hizkuntzagatik gure hizkuntza aldatzen bukatzea ez.\nEz zan hobeto Euskal edukiak egiteko baliabide gehio jartzea Ingalesa natibu bat bezala ikasi baino lehen? Anglar kulturaren hoberena itzultzea? Ingales maila on bat irakastea bainan Euskaragatik baztertu gabe eta bizitzan lanerako behar ditugun gauzak gehio ikasi?\nAgian hobeto da Ingalesa, Txinera…. izugarri ondo ikastea eta esaten ari naizena tontakeri izatea, bainan horrela ikusten dut gauz hau, gero ta gehiago gainera.\nAndoni Errazkin Beratzadi 2013-07-18 14:50\nAgur Sugar jauna edo anderea:\nBat ethortzen naiz. Nire iritzian euskarak’ officiala izan behar du, osoki; eta, euskarak biziraun duen lurralde osoan. Gainera, soveranu Statuaren Constitutionean osoki bermatuta dago: euskara jakitekotz betebeharra eta euskara erabiltzekotz eskubidea.\nNire iritzian soveranu Statuan imperial hizkuntzak diren frantziara nahiz espainiara coofficialak izan behar izanen lirateke: jakitekotz eskubidea eta erabiltzekotz eskubidea. Ni soveranu Statuan bi imperial hizkuntzok debekatzearen kontra nago.\nNire iritzian angalarak officiala izan behar izanen luke: betebeharra jakitekotz eta eskubidea erabiltzekotz. Baina, bethi ere euskarari lagunduz gero, noski.\nAndoni Errazkin Beratzadi 2013-07-18 14:55\nGaldera bat: soveranu Statua hiru autonomiez constituituta egonen litzatekeen balizko egoeran, gasconarari zer status emanen zenioke?\nNik Biarnoan official bilakatuko nuke, euskara bezala, eta gero APDan coofficial. Hala ere, coofficial eginen al zenuke gasconara NFEan nahiz EAEan? Adibidez, bi colonial administratione hauotan erabili izan da: Hondarribian, Donostian eta bertze hainbat lekutan.\nPeru Dulantz 2013-07-18 15:04\nArrazoi osoa duzu, Sugar. Eskoletan D eredua desitxuratzen ari dira, eredu “trilinguea” ezartzeko. Haurrak ez dira jada euskarazko udalekuetara bidaltzen, ingelesezkoen mesedetan. Euskal gazteak musika talde bat sortzeko elkartu eta “ingelesez” kantatzea erabakitzen dute, “gure estiloari hobeto egokitzen zaio” argudiatuz…\nJonJo Agirre 2013-07-18 15:38\n“Gizarteak” eraman ditugu horretara baina. Aginteak hedatu duen mezua da inglesa ezinbestekoa dela, eta guztiak bultzatu gaituzte inglesa ikastera, neurrigabe. Sugarrek arrazoi. Negozio itzela bilakatu da inglesa, dirutza xahutzen dugu alfer-alferrik gehienetan, inglesa “ondo” ikasten; kanpamentuak eta bidaiak gora eta behera, ezer gutxirako gainera. Euskal Herriko ikerketa guneei izena inglesez jartzen diegu, gure gizartean erreferente diren enpresa eta norbanako askok, espainieraz eta inglesez agertzen dira sarean… Anabasa honetan gazteek inglesaren egitea normala da. Euskararen alde egitea litzateke marka. Gure ordezkari ustez euskaltzale gehienen jokabideak ere ez du larregi laguntzen…\nAndoni Errazkin Beratzadi 2013-07-18 15:54\nNi Euskaraz eraikitako soveranu Statu baten alde nago, Euskara officiala. Era berean, guk munduan harremanak garatu nahi izanez gero Angalara ezinbertzekoa da. Nire iritzian D ereduak Euskaraz eta Angalaraz izan behar izanen luke. Gainera, gure soveranu Statuko enbaxadetan ezinbertzekoa izanen da angalararen jakitea.\nPeru Dulantz 2013-07-18 16:06\nD eredua D eredua da, euskaraz. Haur euskaldunak nahi baditugu (etorkizunean herritar euskaldun osoak izango direnak) ikasketak euskaraz egin behar dituzte: mundua euskaraz deskubritu eta ikasi. Ingelesez egiten badute, ez dute euskaraz egingo. Ingelesa oso ondo ikasi daiteke “ingelesez” ikasi gabe. Gainera, etorkizuneko herritar guzti-guztiek ez ute sekulako ingeles maila zertan eduki, beharraren arabera izan beharko litzateke.\nAndoni Errazkin Beratzadi 2013-07-18 16:35\nBai, batez ere diplomatikoek…


NOR GARA - Hoteles Rurales Navarra\nHotelen filosofia bakarra\nNafarroako landa hotelak ostalaritzan lan egiten duen pertsona-taldea gara, eta, duela 25 urte baino gehiagotik, pertsonatik pertsonara lan egiten dugu. Gure landa turismoa zaintzen eta sustatzen saiatzen gara, turismoa desberdina, atsegina, hurbila eta, batez ere, jasangarria eta masifikatu gabea izan dadin, gure paisaia zoragarriez gozatzeko, haien funtsa aldatu gabe.\nBalore eta egiteko modu multzo horri RECKREA deitu diogu, eta guretzat, filosofia baino gehiago, benetako landa-turismotzat hartzen dugunaren kalitate-zigilua da.\nUna parte fundamental de la filosofía RECKREA es la cultura de nuestra tierra, sus tradiciones, la artesanía, los increíbles paisajes y la cercanía y amabilidad de las gentes, que nosotros te ofrecemos al iniciar tu aventura en nuestros establecimientos, mostrándote todo eso en persona, tal cual es, con el valor que nosotros damos a nuestros territorios. Horregatik, bestelako turismo esperientzia baten bila bazabiltza, Nafarroara etortzera gonbidatzen zaitugu, gure lurraldean ikusi, sentitu eta bidaiatzeko, gure hoteletako egonaldia esperientzia ahaztezin bihurtzen duten gauza txikien balioa berreskuratuz.\nLanda hotel edo ostatu bat duzu eta elkarteko kide izan nahi duzu?\nProiektu honetan parte hartzera gonbidatzen ditugu bisitari askori ostatua ematen aritzen diren lankide profesional guztiak. Gure kezka eta behar beretan eta gure lan artisau moduan egiteko eta gure bezeroei landa esperientzia benetakoa eta estalkirik gabea eskaintzeko identifikatzen direnak.\nNafarroako ostatu txiki eta landa hotel guztiak RECKREAri buruz gehiago ezagutzera animatzen ditugu, beste elkartekide batzuen esperientzia partekatzeko, prestatzeko eta ikasteko familia gune gisa, gure artean horrela lagunduz eta gure sektorearen garapenean modu ordenatu eta jasangarrian aurrera eginez.\nInformazio gehiago nahi izanez gero, jarri gurekin harremanetan:\nPosta elektronikoa: informahotelesrurales.es


Ortografia II - Didactalia: material educativo\nZuzen idaztearen garrantzia ulertzea. Nahasketa sortzen duten fenomenoak azpimarratzea. Sekuentzia didaktiko honetan soinuak eta grafiak lotuko dira zuzen idaztea sustatzeko.\nhelburu didaktikoak: Orokorrak: bakarka lan egiteko, ahalegintzeko eta ikasketetan erantzukizunak hartzeko ohiturak garatzea, eta norberarengan konfidantza, ekimen pertsonala, eta kuriositate eta interes jarrera izatea. Gaztelania ezagutzea eta modu egokian erabiltzea. Ikasterakoan, informazioaren eta teknologien teknologiak erabiltzen hastea, eta jasotako mezuen eta sortutako mezuen aurrean izpiritu kritikoa garatzea. Berariazkoak: soinua eta grafia lotzea. Ortografia- eta azentuazio-arauak ezagutzea eta aplikatzea. Silaba tonikoaren arabera hitz motak ezagutzea. Silaba trabatuak bereiztea. Normalean ortografia-akatsak egiten diren kontsonante-taldeak eta hitz-amaierak bereiztea. Ortografia-maila orokorra hobetzea. Ortografia- eta azentuazio-arau nagusienak ezagutzea eta aplikatzea. Idazketa zuzenaren menderatzea indartzea. Norberaren nahiz besteen ekoizpenetan ortografia-akatsak aurkitzea eta zuzentzea. Enuntziatu egokiak igortzeko aukera ematen duten ortografia-testuak sortzea. Ortografia-akatsak antzematea, eta akats horiek hizkuntza idatzian duten garrantzia ulertzea. Idazketa zuzenaren eta idatzizko hizkuntzaren garrantzia baloratzea, informazioa transmititzeko bitarteko den heinean. Hizkuntzaren beraren garrantziaz eta balioaz hausnartzea.\nPalabras clave: ortografia idazketa soinua grafia\nURL repositorio: /repositorio/23032010/16/es-an_2010032333_9141619\nMapa Conceptual sobre Ortografia II


Koadernoak — Eibar.ORG | Eibarko peoria\nHemen zaude: Hasiera / Blogak / Kalamuatik Txargainera / Koadernoak\nLeire Narbaiza 2012/09/20 19:47\nEtxeko kaxoietan topatutako lagun zaharrak\nTiraderetan gauza baten bila nenbilela, koaderno eta libreta pilo bat aurkitu ditut. Zazpi bat izango dira, eta pare batek 20 urte ere badituzte! Haluzinatu egin dut eta konturatu naiz koaderno eta libreta politekin obsesioa dudala. Topatutako ia guztiak idatzita daude, baina denak amaitu barik.\nDenetatik aurkitu dut: ertainak, txikiak, espiraldunak, arruntak, politak…Koaderno batzuk hain dira ederrak, non erabiltzeak ere pena ematen didan! Dotore horietako bat atzetik dut hasita, irakurri nahi ditudan liburuen zerrendarekin, letra txikiz, ahalik eta gutxien “zikintzeko” libreta, itxura batean.\nKoaderno zaharrenak “bikotea” dira, kit bat, batera erosiak Londresen. Batean aspaldiko lagunen helbideak dauzkat (auskalo pertsona horiek non bizi diren orain). Eta bestean topatu dut gauza onena: poemak, testu laburrak eta esaldi solteak! Bertan nituen apuntatuta, nerabezaroko kontuak (edo lehenengo gaztarokoak), karpetetan-eta idazten genituenak! Batzuk oso infantilak dira, eta txarrak. Baina onen bat ere agertu da. Jakina, onak idazle famatuenak. Ia guztiak estilo erromantikokoak, maitasuna eta horrelako gaiak jorratzen dituztenak. Kezka soziala agertzen dutenak ere badira, baita euskararen aldekoak ere. Agian gauza politen bat topatuz gero, berreskuratuko dut. Ez nirerik, prefosta! Gutxi batzuk nik eginak direla esan dut, lotsa sortzen didatenak. Poemak eta testuak, denak eskuz idatzita daude, baina itsatsitako errekorteren bat ere badago.\nBai, eskuz. Ahalik eta txukunen jarriak, nahiz eta beti nahiko narrasa izan naizen holako kontuetarako. Urte hauetan zelan aldatu zaidan letra! Txarragoa, ulergaitzagoa dut orain, baina onera joan dela ere esan nezake! Oraingoa “basatiagoa” bada ere, libreagoa badela esan nezake, konbentzionalismo gutxiagorekin!\nBeste libreta baten, berriago eta arruntagoan, duela gutxira arte erabilitakoa, egin beharreko gauzen zerrenda topatu dut: bonbillak erosi, zapatak konpontzera eraman, depilatzeko txanda eskatu, prakak jasotzera joan…Bizitzaren metafora dira koadernotxo hauek, bizitza nola aldatzen zaigun lekukotza dut libretetan: poemetatik betebehar domestikoenetara! Heltzearen alderik ilunena eta itsusiena, beharbada. Amets guztiak utzi, txoriburutasuna laga, eta errealitateak okupatu du fantasien espazio hori, grisagoa bihurtuz, zentzunez betez, betebeharrez lepo, ilusioak estaliz…\nKoaderno gehiago ere bada. Oraintxe gogoratzen dut armairu batean koaderno pare bat ere baditudala nerabezaroko egunerokoekin! Terribleak dira, baina gauza politak ere badaude, gaztelaniatik euskararako aldaketa, adibidez. Kontzientzia piztea eta errebindikazioa. Barruko lanketa. Sinplea baina sakona. Agian haiek irakurrita jakin liteke orduko neskatila zergatik den horrelako emakumea egun. Horregatik, oso ondo gordeta daude, inoren begiek ikus ez ditzaten, baina bota ere ez ditut botako, nire izaeraren eraldaketak erakusten baitituzte.\nEta bileretako koadernoak. Batzuk botata dauzkat, baina badago beste bat gordeta, betiko gordeko dudana. Barre eta malko gehiegi dituelako bere barruan, eta oso denbora laburrean irakaspen askoren –larregiren, agian– , bitakora izan zelako. Benetan markatu ninduen sasoi oker baten testigantza dutelako.\nNork esango luke bizitza oso bat 10 kaieretan isla zitekeenik?